title: Riyad Mahrez

text: Kaudella 2015–2016 Mahrez teki todellisen läpimurron Leicesterin voittaessa Valioliigan mestaruuden ja Mahrezin tullessa valituksi :n vuoden pelaajaksi ollen kaikkien aikojen ensimmäinen tämän palkinnon voittanut afrikkalainen. Mahrez oli myös yksi neljästä Leicesterin pelaajasta, jotka valittiin PFA:n vuoden joukkueeseen. Mahrez oli Leicesterin mestaruuden yksi avainpelaajista ja hänestä tuli samalla ensimmäinen algerialainen, joka on saanut Valioliigamitalin. Hän pelasi kauden aikana 37 valioliigaottelua, joissa teki 17 ja syötti kymmenen maalia.


title: Riyad Mahrez

text: Mahrez siirtyi Leicesteristä Manchester Cityyn vuoden 2018 heinäkuussa 68 miljoonalla eurolla ollen seuran kallein hankinta kautta aikain.


title: Riyad Mahrez

text: Mahrezin kolmoiskansalaisuuden johdosta Algerian jalkapalloliiton puheenjohtaja Mohamed Raouraoua otti ensimmäisenä yhteyttä häneen suostutellakseen Mahrezia edustamaan mieluummin Algeriaa kuin Marokkoa. Mahrez oli tehnyt jo aikaisemmin päätöksen haluavansa edustaa Algeriaa vuonna 2011, mutta silloinen Algerian alle 23-vuotiaiden maajoukkuevalmentaja Azzedine Aït Djoudi ei suostunut huomioimaan häntä.


title: Riyad Mahrez

text: Mahrez pelasi ensimmäisen maaottelunsa Algerian paidassa 31. toukokuuta 2014 Armeniaa vastaan.


title: Riyad Mahrez

text: Mahrez valittiin 2014 MM-kisoihin. Hän pelasi kisojen aikana yhden ottelun avausottelussa Belgiaa vastaan. Algerian kisat päättyivät neljännesvälieriin.Mahrez syntyi Ranskassa algerialaiselle isälle ja marokkolaiselle äidille.


title: Nuorten Muotineuvosto

text: Nuorten Muotineuvosto oli suomalaisten nuortenvaatevalmistajien vuonna 1961 perustama keskustelufoorumi, jonka puitteissa teinikuntien valitsemat edustajat oppikouluista ympäri maan kokoontuivat kaksi kertaa vuodessa arvioimaan vaatemarkkinoijien uusia mallistoja. Muotineuvoston hyväksymät mallit saivat käyttää mainonnassaan tunnusta ”Nuorten Muotineuvoston hyväksymä”.


title: Nuorten Muotineuvosto

text: Nuorten Muotineuvoston perustajayrityksiä olivat James-farkuistaan tunnettu Mattisen Teollisuus, turkulainen Kestilän Pukimo sekä helsinkiläiset sisaryritykset Pola ja Pallo-Paita. Neuvosto kokoontui vaihtuvin jäsenin ainakin 1960-luvun loppuun asti.


title: Nuorten Muotineuvosto

text: Raadin jäsenenä on muistellut olleensa muun muassa kirjailija Lasse Lehtinen.


title: Nuorten Muotineuvosto

text: Nuorten Muotineuvosto oli ainakin nimellään mukana myös Tekstiilikauppiaiden liiton 1960-luvun alussa kaksi kertaa vuodessa julkaisemassa mainoslehdessä Pukeudu oikein.


title: Nuorten Muotineuvosto

text: Nuorten Muotineuvosto valitsi vuosittain Hopeapeili -lehdessä Suomen parhaiten pukeutuvan nuoren tunnettujen nuorisoidolien joukosta. Esimerkiksi vuonna 1969 valinta osui nousevaan rocktähteen Kirka Babitziniin.


title: Jonna Salmivaara

text: Jonna Salmivaara (s. 1. heinäkuuta 1972) on entinen suomalainen juoksija. Hän edusti vuodesta 1993 alkaen Viipurin Urheilijoita ja tätä ennen Keravan Urheilijoita. Hänen valmentajinaan toimivat ensin Jorma Hyttinen, vuoteen 1992 asti ja tämän jälkeen Timo Hietanen.


title: Jonna Salmivaara

text: Jonna Salmivaara edusti Suomea aikuisten maaotteluissa vuosina 1991–1993. Hän oli 400 metrillä parhaimmillaan kolmas Helsingissä 1991. Nuorten maaotteluissa hän oli toinen Espoon Leppävaarassa vuonna 1990 (18v sarja) ja voitti Tranåsissa, Ruotsissa vuonna 1991 20-vuotiaiden 400 metrin kilpailun.


title: Jonna Salmivaara

text: Aikuisten SM-mitaleita henkilökohtaisilta matkoilta Salmivaara saavutti urallaan vain yhden, vuoden 1992 Kalevan kisojen pronssimitalin Jyväskylässä ajalla 55,48. Tämän lisäksi hänellä on viestikultaa Viipurin Urheilijoiden 4x800m joukkueesta 1995 sekä hopeaa 4x800m joukkueesta 1994 ja 4x400m joukkueesta 1995.


title: Kihniön rautatieasema

text: Kihniön rautatieasema (lyh.Kiö) on entinen rautatieliikennepaikka Kihniössä rataosuudella Pori-Haapamäki. Asema avattiin viiden kilometrin päähän kirkonkylältä marraskuussa 1937. Asemarakennus oli valmistunut kolme vuotta aiemmin Thure Hellströmin suunnitelmien mukaisesti. Tavaraliikenne Kihniöön aloitettiin Porin suunnasta jo vuonna 1935. Radan rakennusvaiheessa aseman nimenä oli Mäkikylä. Kihniön ja Kurun välinen maantie ylitti radan lähellä asemaa.


title: Kihniön rautatieasema

text: Asiointiliikenne Kihniön kirkonkylästä suuntautui enimmäkseen Parkanoon eikä toisessa suunnassa sijainnut rautatieasema erityisemmin palvellut kirkonkylän tarpeita. Aseman seudulle ei myöskään syntynyt varsinaista asutuskeskusta. Henkilöliikenne lopetettiin 31.5.1981, miehitys oli loppunut jo 1968. Pori-Haapamäki rataosuudesta jätettiin Kihniön puukuljetuksien ja Aitonevan turveliikenteen takia osuudet Parkano-Kankaanpää ja Parkano-Aitoneva liikennöitäväksi muun radan sulkeuduttua liikenteeltä vuonna 1985. Asemasta tuli radan pääteasema, kun Aitonevan liikennepaikka lakkautettiin 2003. Tavaraliikenne jatkui joulukuuhun 2015, jolloin Parkanoon rakennettu raakapuuterminaali valmistui ja Kihniön kuormauspaikka kävi tarpeettomaksi.


title: Kihniön rautatieasema

text: Kihniön ratapihalla seisovat seuraavat rautatievaunut: A50, Eit 23104 sekä Rkt 23808. Niillä oli tarkoitus pyörittää elämysmatkailutoimintaa Aitonevalla, mutta toimintaa ei ole ollut..


title: Kihniön rautatieasema

text: Vaunut siirrettiin syys-talvella 2018 Aitonevan liikennepaikalta Kihniön ratapihalle paikallisen museotoimijan toimesta. Kuntalaiset aikovat kunnostaa yhden vaunuista ja toinen vaunu myytiin kunnostettavaksi muualle.


title: Kihniön rautatieasema

text: Kuvia Kihniön asemalta vuodelta 2004


title: Hugo Hertzberg

text: Hugo Hertzberg () oli porvoolainen liikemies ja pankinjohtaja 1920-luvulla. Hänen perustamansa Etelä-Pohjanmaan Pankki meni konkurssiin vuonna 1931 suuren kohun saattelemana.


title: Hugo Hertzberg

text: Hertzbergin vanhemmat olivat kirkkoherra, rovasti Reinhold Hertzberg ja Valborg Haebeth Tryykori. Hän suoritti lukion koulussa Svenska klassiska lyceum i Åbo. Avioliiton hän solmi vuonna 1897 Maria Gabriella Reinin kanssa.


title: Hugo Hertzberg

text: Hertzberg kirjoitti ylioppilaaksi vuonna 1882. Hän oli sen jälkeen perustamassa Helsinkiin kirjapainoa Lilius & Hertzberg, joka teki melko vaativia painotöitä esimerkiksi 1918 itsenäistyneelle Viron valtiolle. Samalla Hertzberg pyöritti myös meklariliike "Hertzberg & Co":ta. Osa tästä yrityksestä muutettiin vuonna 1917 Etelä Suomen Pankki Osakeyhtiöksi. Tämän vaiheen aikana Hertzbergiä syytettiin lehdistössä koronkiskonnasta. Pankki fuusioitiin vuonna 1927 Liittopankkiin. Tämän jälkeen Hertzberg oli Suomen Kauppapankin johtaja, mutta vuonna 1928 hän perusti Lapualle Etelä-Pohjanmaan Pankki Oy:n. Sillä oli parhaimmillaan kuusi sivukonttoria, joista Hertzberg itse johti Helsingin konttoria. Pankki meni konkurssiin lokakuun 1931 lopussa niin, että osakkaat menettivät kaiken sijoittamansa ja tallettajatkin 24 % saatavistaan. Pankin asioita selviteltäessä tuli esille monia väärinkäytöksiä, jotka eivät kuitenkaan olleet Hertzbergin syytä. Tästä huolimatta lehdistö kaatoi epäselvyydet Hertzbergin syyksi, ja hänen maineensa ryvettyi. Hän myös menetti konkurssissa koko omaisuutensa. Hän vetäytyi liiketoiminnasta eläkepäiville Porvooseen.


title: Ann-Catrin Nordman

text: Ann-Catrin Nordman (s. 9. kesäkuuta 1970) on aktiiviuransa lopettanut suomalainen kestävyysjuoksija. Hän edusti koko urheilu-uransa ajan IFK Mariehamnia ja hänen valmentajinaan toimivat Per-Erik Lindqvist ja Allan Korpi. Kalevan kisoista Nordman saavutti uransa aikana kaksi mitalia; hopeaa 5 000 metrin juoksussa vuonna 1997 sekä pronssia samalta matkalta vuonna 1996. Ulkoradoilta hän saavutti lisäksi SM-pronssia puolimaratonilta vuonna 1996. Sisäratojen SM-kisoista Nordman voitti neljä mitalia; hopeaa 1 500 metrin juoksussa vuonna 1994 sekä 3 000 metrin juoksussa kaksi kultaa (vuosina 1994 ja 1997) ja hopeaa vuonna 1996.


title: Ann-Catrin Nordman

text: Kansainvälisissä kilpailuissa Nordman on edustanut Suomea kahteen otteeseen. Vuonna 1994 hän oli Suomen edustajana Helsingissä järjestettyjen EM-kisojen maratonilla ja vuonna 1995 hän edusti Suomea puolimaratonin MM-kilpailuissa. Molemmat kisaurakat päättyivät hänen kohdaltaan keskeyttämiseen.


title: Ann-Catrin Nordman

text: Virallisissa kilpailuissa hän ei ole esiintynyt vuoden 2000 jälkeen.


title: Antiikki & Design

text: Antiikki & Design (vuodesta 1993 Antiikki ja 1995−2014 Glorian Antiikki) on antiikkiesineisiin ja sisustamiseen keskittyvä lehti. A-lehdet perusti lehden vuonna 1993 nimellä Antiikki, ja vuonna 1995 se siirtyi Sanoma Magazinesille, jolloin lehden nimi muuttui Glorian Antiikiksi. Se kuului Gloria-lehtiperheeseen, kunnes kesäkuussa 2014 Sanoma Media Finland myi lehden Fokus Medialle. Lehden nimeksi vaihdettiin Antiikki & Design tammikuussa 2015. Lehden päätoimittaja on Maija Toppila.


title: Antiikki & Design

text: Vuonna 1993 lehti ilmestyi yhden ainoan kerran eräänlaisena näytenumerona. Lehden nimi oli pelkkä Antiikki ja ensimmäisenä päätoimittajana toimi Leena Nokela. Seuraavana vuonna 1994 lehti ilmestyi neljä kertaa. Vuoden 1995 ensimmäinen ja järjestyksessä kuudes lehti julkaistiin vielä alkuperäisellä nimellään Antiikki, kunnes seitsemännen lehden nimeksi muutettiin Glorian Antiikki.


title: Heksametyleenidiamiini

text: Heksametyleenidiamiini (CHN) on diamiineihin kuuluva orgaaninen yhdiste. Yhdistettä käytetään valmistettaessa nylonia ja eräitä muita orgaanisia kemikaaleja.


title: Heksametyleenidiamiini

text: Heksametyleenidiamiini on huoneenlämpötilassa valkoista kiteistä ainetta. Se liukenee erittäin hyvin veteen muodostaen vahvasti emäksisen liuoksen ja 10% vesiliuoksen pH-arvo on 12,3. Vettä heikommin heksametyleenidiamiini liukenee alkoholeihin ja aromaattisiin liuottimiin. Alifaattisiin hiilivetyihin se ei liukene. Yhdisteen reaktiot ovat tyypillisiä alifaattisille amiineille ja se muodostaa muun muassa suoloja happojen kanssa.


title: Heksametyleenidiamiini

text: Heksametyleenidiamiinia voidaan valmistaa usealla tavalla, mutta pääasiallinen tapa on adiponitriilin pelkistys vedyttämällä joko korkeassa tai matalassa paineessa. Reaktio voidaan suorittaa joko kaasu- tai nestefaasissa ja katalyyttinä prosessissa käytetään Raney-nikkeliä tai kobolttia. Välivaiheena reaktiossa muodostuu 6-syano-1-aminoheksaania. Vähäisemmässä käytössä oleva tapa syntetisoida yhdistettä on dimetyyliadipaatin pelkistys 1,6-heksaanidioliksi, joka reagoi katalyytin läsnä ollessa ammoniakin kanssa muodostaen heksametyleenidiamiinia.


title: Heksametyleenidiamiini

text: Heksametyleenidiamiinin tärkein käyttökohde on Nylon 6,6:n valmistus. Tätä polymeeriä valmistetaan joko heksametyleenidiamiinin ja adipiinihapon tai heksametyleenidiamiinin ja adipamidin eli adipiinihapon diamidin välisellä reaktiolla. Heksametyylidiamiinia voidaan käyttää myös valmistettaessa heksametyleenidi-isosyanaattia, jota saadaan heksametyleenidiamiinin ja fosgeenin reaktiotuotteena.


title: Fokus Media

text: Fokus Media on suomalainen lehdenkustannusyhtiö, joka aloitti toimintansa 1. syyskuuta 2014. Yritys keskittyy harraste- ja asiakaslehtien kustantamiseen.


title: Fokus Media

text: Yrityksen perustajat ovat Sanoman entisiä työntekijöitä. Yritys on ostanut Sanomalta useita aikakauslehteä, Glorian Antiikin, V8-Magazinen, GTi-Magazinen, Pelit-lehden, Auto Bildin ja Cosmopolitanin Suomen painoksen. Fokus Media osti myös Hifimaailma-lehden Pop Medialta. Allerilta yritys on ostanut Ellen Suomen painoksen, Koti ja keittiö-, sekä Oma Aika-lehden.


title: Fokus Media

text: Antiikki & Design (aiemmin Antiikki ja Glorian Antiikki) on antiikkiesineisiin ja sisustamiseen keskittyvä lehti. Sanoma myi lehden Fokus Medialle vuonna 2014.


title: Fokus Media

text: Auto Bild Suomi on Suomen useimmin ilmestyvä autolehti. Julkaisu pohjautuu Euroopan suosituimpaan autolehteen, Auto Bildiin. Fokus Media osti Auto Bild Suomen Sanomalta vuonna 2014.


title: Fokus Media

text: Fit on liikunnasta, ravinnosta ja terveellisestä elämästä kertova aikakauslehti.. Lehden päätoimittajana toimii Taina Risto. Aller Media myi lehden Fokus Medialle helmikuussa 2017.


title: Fokus Media

text: Geo on kansainvälinen reportaasilehti, joka käsittelee luontoa, kansoja ja kulttuureita kuvina ja tarinoina. Sanoma myi lehden Fokus Medialle vuonna 2015.


title: Fokus Media

text: GTi-Magazine on harrasteautoja käsittelevä, 10 kertaa vuodessa ilmestyvä aikakauslehti. Se on erikoistunut autojen tuunaukseen eli auton ulkonäön muuttamiseen omistajansa mieltymysten mukaisesti. Fokus Media osti lehden Sanomalta vuonna 2014.


title: Fokus Media

text: Hifimaailma on äänen- ja kuvantoiston harrastajille tarkoitettu erikoislehti. Lehti perustettiin lakkautetun Hifi-lehden tilalle loppuvuodesta 2006. Fokus Media osti lehden Pop Medialta syksyllä 2015.


title: Fokus Media

text: Pelit-lehti on 11 kertaa vuodessa ilmestyvä tietokone- ja konsolipelien aikakauslehti. Se on levikiltään Suomen ja Pohjoismaiden suurin pelilehti. Sanoma myi Pelit-lehden Fokus Medialle kesällä 2014.


title: Fokus Media

text: V8-Magazine on Suomen vanhin amerikkalaisten autojen harrastajille suunnattu erikoislehti. Lehdessä esitellään sekä koti- että ulkomaisten harrastajien omistamia amerikkalaisvalmisteisia autoja. Fokus Media osti lehden Sanomalta vuonna 2014.


title: Kalle Kontio

text: Kalle Kontio (15. heinäkuuta 1879 Juva – 14. kesäkuuta 1954 Turku) oli suomalainen arkkitehti.


title: Kalle Kontio

text: Kontion vanhemmat olivat maanviljelijä Karl Gustaf Kontio ja Henriikka Maria Harmoinen ja puoliso vuodesta 1904 Olga Lydia Auvinen. Ylioppilaaksi Kontio tuli Mikkelin klassillisesta lyseosta 1901. Hän suoritti arkkitehtitutkinnon Polyteknillisessä opistossa 1905. Valmistuttuaan hän pääsi Yleisten rakennusten ylihallituksen ylimääräiseksi arkkitehdiksi. Vuosina 1905–1908 hän toimi lisäksi eri arkkitehtitoimistoissa piirtäjänä. Hän johti Kajaanin sairaalan rakennustöitä vuosina 1908–1910, ja 1911–1912 hän toimi Vaasan lääninrakennuskonttorin vt. esimiehenä. Vuodet 1912–1913 hän johti Savonlinnan tuomiokapitulin uuden rakennuksen rakentamista.


title: Kalle Kontio

text: Vuodesta 1915 Kontio johti Tampereen teknillisen opiston rakennustöitä. Hän siirtyi 1920 Vaasan lääninrakennuskonttorin apulaisarkkitehdiksi ja 1924 Mikkelin lääninarkkitehdiksi. Viipurin lääninarkkitehtina hän toimi vuodet 1937–1940. Vuodet 1940–1947 hän toimi Turun piiriarkkitehtina ja jäi eläkkeelle 1947 toimittuaan arkkitehtina 42 vuotta.


title: Kalle Kontio

text: Kontion yksityistöitä olivat muun muassa Pieksämäen Seurojentalo (1909), Jurvan Säästöpankki, Puumalan VPK:n palotorni sekä Vöyrin sankaripatsas.


title: Luigi Zampa

text: Luigi Zampa (2. marraskuuta 1905 Rooma – 14. elokuuta 1991 Rooma) oli italialainen elokuvaohjaaja ja käsikirjoittaja.


title: Luigi Zampa

text: Köyhään perheeseen syntynyt Zampa opiskeli arkkitehtuuria ja tekniikkaa, mutta ryhtyi sitten kirjoittamaan näytelmiä ja aloitti opinnot Kokeellisessa elokuvakeskuksessa vuonna 1935. Hän käsikirjoitti telefoni bianchi -elokuvia ja ohjasi ensimmäisen elokuvansa "L’attore scomparso" vuonna 1941.


title: Luigi Zampa

text: Toisen maailmansodan jälkeen Zampa sai mainetta neorealistisilla elokuvillaan, joista suosituin oli "Rakas vihollinen" ("Vivere in pace") vuonna 1946. Se sai Nastro d’argenton parhaasta tarinasta ja muun muassa New Yorkin elokuvakriitikkojen palkinnon parhaana ulkomaisena elokuvana. Toinen menestyselokuva oli Anna Magnanin tähdittämä "L’onorevole Angelina" (1947). Yhteistyössä sisilialaisen kirjailijan Vitaliano Brancatin kanssa Zampa teki satiiriset komediat "Erään saappaan varjossa" ("Anni difficili", 1948), "Anni facili" (1953) ja "L’arte di arrangiarsi" (1954). Ohjaajan taiteellisesti onnistuneimpana elokuvana pidetään Napolin camorrasta kertovaa "Processo alla cittàa" (1952). Vuonna 1954 Zampa ohjasi myös Alberto Moravian romaaniin perustuvan elokuvan "Roomatar" ("La romana").


title: Luigi Zampa

text: Zampan seuraava menestyselokuva oli Italian terveydenhuoltojärjestelmää kuvaava satiiri "Il medico della mutua" (1968), jonka jälkeen hän teki joukon muita yhteiskuntakriittisiä elokuvia. Ohjaajan viimeinen elokuva oli eroottinen hurjastelu "Letti selvaggi" (1979). Myöhemmin Zampa julkaisi vielä useita romaaneja.


title: Valerio Zurlini

text: Valerio Zurlini (19. maaliskuuta 1926 Bologna – 26. lokakuuta 1982 Verona) oli italialainen elokuvaohjaaja ja käsikirjoittaja.


title: Valerio Zurlini

text: Zurlini valmistui juristiksi Rooman yliopistosta ja alkoi tehdä dokumenttielokuvia 1940-luvun lopulla. Hänen ensimmäinen näytelmäelokuvansa oli Vasco Pratolinin romaaniin perustuva "Petettyjä tyttöjä" ("Le ragazze di San Frediano", 1955). Melko lyhyeksi jääneellä urallaan Zurlini ohjasi joukon arvostettuja kirjallisuussovituksia, kuten Venetsian elokuvajuhlien kultaisen leijonan saaneen "Cronaca familiaren" (1962). Hänet muistetaan parhaiten viimeisestä elokuvastaan "Il deserto dei Tartari" (1976), joka perustuu Dino Buzzatin samannimiseen romaaniin.


title: Unione cinematografica italiana

text: L’Unione cinematografica italiana (UCI) oli italialaisten elokuvayhtiöiden yhteenliittymä vuosina 1919–1926.


title: Unione cinematografica italiana

text: Alberto Fassinin johtama UCI perustettiin vastauksena Italian elokuvatuotannon lamaan ja lisääntyneeseen ulkomaiseen kilpailuun. Siinä oli mukana yksitoista maan johtavaa elokuvastudiota. Konsortion talous oli heikko alusta lähtien ja sen monet suurtuotannot menestyivät huonosti lippuluukulla. Kunnollisen jakeluverkoston puuttumisen takia joitakin elokuvia ei esitetty lainkaan. Kalliiksi tullut "Quo vadis...?" vei UCI:n vuonna 1923 konkurssiin, joka pantiin lopullisesti toimeen vuonna 1926. Suurimman osan konsortion omaisuudesta osti tuottaja Stefano Pittaluga.


title: Andray Blatche

text: Andray Blatche (s. 22. elokuuta 1986 Syracuse) on yhdysvaltalais-filippiiniläinen koripalloilija, joka on pelannut vuodesta 2012 lähtien Brooklyn Netsissä. Hänelle myönnettiin Filippiinien kansalaisuus vuonna 2014.


title: Andray Blatche

text: Blatche aloitti järjestelmällisen koripallon vasta high school -iässä, jolloin hän opiskeli neljä lukuvuotta Henninger High Schoolissa. Hän jatkoi opiskelua vielä viidennen vuotensa South Kent Schoolissa. Blatche ei pelannut lainkaan yliopistokoripalloa, vaan hänet valittiin vuoden NBA:n varaustilaisuudessa 49:ntenä pelaajana. Ennen tulokaskauttaan hänen autoaan yritettiin varastaa ja ammuskelun yhteydessä häneen osui luoti. Tämän myötä Blatche joutui olemaan sivussa kautta edeltävältä harjoitusleiriltä.


title: Andray Blatche

text: Ensimmäisellä NBA-kaudellaan hän ei pelannut paljon ja viettikin osan kaudestaan D-liigassa Roanoke Dazzlen joukkueessa. Elokuussa 2007 Wizards päätti jatkaa Blatchen sopimusta, vaikkakin hän oli saman kuukauden aikana jäänyt kiinni ajokortitta ajosta ja seksin ostosta. Hän pelasi tilastollisesti uransa parhaan kauden kaudella 2010–2011, jolloin hän teki keskimäärin 16,8 pistettä ja otti 8,2 levypalloa ottelua kohden. Kuitenkin seuraavalla kaudella Blatchen pistekeskiarvo lähes puolittui ja maaliskuussa 2012 seurajohto päätti penkittää hänet vedoten Blatchen huonoon fyysiseen kuntoon.


title: Andray Blatche

text: Heinäkuun 2012 aikana Wizards luopui Blatchen pelaajaoikeuksista ja syyskuussa 2012 hän siirtyi lopulta Brooklyn Netsiin.


title: Luonto-Portti

text: LuontoPortti on verkkosivusto, jolla on eliölajeja esittelevä maksuton tietopankki. Sen perustajat ovat Eija ja Jouko Lehmuskallio.


title: Luonto-Portti

text: kahdeksalla kielellä toteutetulle sivustolle on vuodesta 2008 lisätty lajeja niin, että niitä vuonna 2014 on lähes kaksituhatta. Lajeja on kasveja, lintuja, nisäkkäitä, perhosia, kaloja ja sieniä. Ulkomaisia lajeja on suunnilleen toiset kaksituhatta, mutta suomalaiset lajit on päätavoite.


title: Luonto-Portti

text: Jouko Lehmuskallio on ollut Yleisradiossa tekemässä erityisesti luontodokumentteja. Hän kuvaa lajeja jatkuvasti. Eija Lehmuskallio on kiertänyt Helsingin kouluissa esittelemässä kasveja tunnistettavaksi, ja selvisi etteivät opettajatkaan tunnistaneet lajeja.


title: Luonto-Portti

text: Luonto-Porttiin perehtyminen kuuluu nykyisin luokanopettajien ja biologian ja maantieteen opettajien koulutukseen. Helsingin yliopiston ja Ilmatieteen laitoksen kanssa on tekeillä hanke, jossa aletaan kerätä kansalaisilta tietoa lajien uusista esiintymispaikoista.


title: Luonto-Portti

text: Luonto-Portti on saanut vuonna 2012 tiedonjulkistamisen valtionpalkinnon.


title: Paolo Stoppa

text: Paolo Stoppa (6. kesäkuuta 1906 Rooma – 1. toukokuuta 1988 Rooma) oli italialainen näyttelijä.


title: Paolo Stoppa

text: Stoppa opiskeli näyttelemistä Rooman Santa Cecilian akatemiassa ja työskenteli sen jälkeen teatterissa sekä elokuvien jälkiäänittäjänä. Vuonna 1935 hän esiintyi pienessä roolissa Enrico Guazzonin elokuvassa "Re burlone".


title: Paolo Stoppa

text: Toisen maailmansodan jälkeen Stoppa työskenteli muun muassa Luchino Viscontin ohjaamissa näytelmissä sekä tavanomaisten viihde-elokuvien sivuosissa. Hänen ensimmäinen merkittävä elokuvaroolinsa oli kulkuri Rappi Vittorio de Sican "Milanon ihmeessä" ("Miracolo a Milano", 1951). Yli 150 elokuvassa esiintynyt näyttelijä muistetaan ehkä parhaiten nousukkaana kaupunginjohtajana ja Angelican isänä Viscontin "Tiikerikissassa" vuonna 1963. Hänet on saanut kolmesti Nastro d’argento -palkinnon.


title: Nakkilan rautatieasema

text: Nakkilan rautatieasema on rautatieliikenteen asema, joka avattiin Nakkilan kirkonkylään Porin radan valmistuessa vuonna 1895. Asema sijoitettiin Kokemäenjoen vartta seuraavan, Porin ja Kokemäen välisen maantien ja Eurajoelle lähtevän tien risteykseen lähelle Nakkilan kirkkoa. Asemarakennus rakennettiin naapurinsa Harjavallan tapaan Oulun radan pysäkin piirustuksin. Asemarakennusta on laajennettu useasti. Asema-alueelle rakennettiin myös hirsinen vesitorni, joka on sittemmin purettu. Henkilöliikenne lopetettiin asemalta 1983. Tavaraliikenne loppui ja vaihteet purettiin vuonna 1999, jolloin myös otettiin käyttöön Nakkilan junakohtauspaikka, joka sijaitsee kolmisen kilometriä asemalta Porin suuntaan entisen Ruskilan seisakkeen paikkeilla. Nykyhetkellä asemarakennuksessa toimii Nakkilan vammaiset ry:n kirpputori.


title: Mikä henki meitä kantaa

text: Mikä henki meitä kantaa: Katselen työni jälkiä on Antti Eskolan vuonna 2009 ilmestynyt muistelmateos. Eskolan mukaan kirja ei ole varsinainen muistelmateos, vaan elämäntyön pohdiskelua.


title: Diandran diskografia

text: Tämä artikkeli on suomalaislaulaja Diandran diskografiasta.


title: Vuoden tekstiilitaiteilija

text: Vuoden tekstiilitaiteilija on Tekstiilitaiteilijat Texo ry:n vuodesta 1981 alkaen jakama tunnustuspalkinto ansioituneelle tekstiilitaiteilijalle. Palkinto myönnetään tunnustuksena ammatillisesti ja taiteellisesti korkeatasoisesta työstä.


title: Vuoden tekstiilitaiteilija

text: Vuoden tekstiilitaiteilijaksi on valittu:


title: Joël Veltman

text: Joël Veltman (s. 15. tammikuuta 1992 Velsen, Alankomaat) on alankomaalainen jalkapalloilija, joka pelaa Eredivisien Ajaxissa ja Alankomaiden maajoukkueessa. Hän on pelipaikaltaan keskuspuolustaja.


title: Joël Veltman

text: Veltman on Alankomaiden maajoukkueessa vuoden 2014 MM-kilpailuissa.


title: Joël Veltman

text: Veltman aloitti jalkapalloilun kotikaupunkinsa Velsenin VV IJmuidenissa ennen siirtymistä Ajaxiin vuonna 2001. Hän debytoi edustusjoukkueessa 19. elokuuta 2012 Eredivisien ottelussa NEC Nijmegenia vastaan tultuaan vaihdosta Mitchell Dijksin tilalle. Veltman pelasi sarjassa seitsemän ottelua ja voitti Eredivisien mestaruuden, joka oli seuralle kolmas peräkkäinen. Kesäkuussa 2013 Veltman teki joukkueen kanssa sopimuksen, joka pitää pelaajan seurassa kesään 2017 asti.


title: Joël Veltman

text: Veltman pelasi kauden 2013–2014 edustusjoukkueen lisäksi uudessa reservijoukkueessa Jong Ajaxissa, joka pelasi Jupiter Leaguessa. Hän debytoi myös Mestarien liigassa 22. lokakuuta 2013 alkulohko-ottelussa Celticiä vastaan tultuaan vaihdosta loukkaantuneen Niklas Moisanderin tilalle. Veltman voitti kaudella Eredivisien mestaruuden ja Alankomaiden supercupin.


title: Joël Veltman

text: Veltman debytoi Alankomaiden maajoukkueessa 19. marraskuuta 2013 Kolumbiaa vastaan pelaten koko ottelun. 31. toukokuuta 2014 Louis van Gaal valitsi hänet kokoonpanoon vuoden 2014 MM-kilpailuihin.


title: Virgil Donati

text: Virgil Donati (s. 22. lokakuuta 1958) on australialainen fuusiorumpali.


title: Mitte (kaupunginosa)

text: Mitte on yksi Berliinin kaupunginosista (). Se sijaitsee samannimisellä hallintoalueella ("Bezirk"). Sananmukaisesti käännettynä "Mitte" tarkoittaa keskipistettä tai keskustaa, ja Berliinin historiallinen keskusta sijaitseekin Mitten kaupunginosan alueella. Kaupunginosaan kuuluvat muun muassa Berliinin synnyinseutu Nikolaiviertel sekä monet kaupungin tunnetuimmista nähtävyyksistä kuten Brandenburgin portti, Unter den Linden, Museosaari ja Alexanderplatz televisiotorneineen.


title: Mitte (kaupunginosa)

text: Mitten historia on käytännössä yhteneväinen koko Berliinin historian kanssa aina 1800-luvulle asti, jolloin kaupunki alkoi nopeasti levitä ympäröiville alueille. Mitte-niminen yksikkö syntyi vuonna 1920 hallintoalueena ("Bezirk"). Kylmän sodan aikana Mitte oli osa Itä-Berliiniä. Vuonna 2001 alkuperäisen Mitten alue muutettiin kaupunginosaksi ("Ortsteil"), joka kuuluu tuolloin laajentuneen, samannimisen hallintoalueen alaisuuteen.


title: Mitte (kaupunginosa)

text: Vuoden 2013 lopussa Mitten kaupunginosan asukasluku oli 85 295, josta 21,9 % ulkomaan kansalaisia. Kaupunginosan pinta-ala on 10,7 km² ja väestötiheys 7 971 asukasta / km².


title: Åsa

text: Åsa on ruotsalainen naisen etunimi. Nimi on lainattu islantilaisten tarujen aasa-jumalista, mutta voidaan käsittää myös lyhentymäksi muista Ås- tai As- alkuisista nimistä kuten Aslög tai Astrid. Nimen teki tunnetuksi erityisesti Henrik Ibsenin vuonna 1867 kirjoittama runonäytelmä Peer Gynt, jossa päähenkilön äiti on nimeltään Åsa.


title: Åsa

text: Suomessa on Väestörekisterikeskuksen tietojen mukaan ollut vuoden 2009 loppuun mennessä 1121 Åsa-nimistä henkilöä. Åsan nimipäivä on suomenruotsalaisen kalenterin mukaan 13. kesäkuuta.


title: Jordy Clasie

text: Jordy Clasie (s. 27. kesäkuuta 1991 Haarlem, Alankomaat) on alankomaalainen jalkapalloilija, joka pelaa Eredivisien Feyenoordissa ja Alankomaiden maajoukkueessa. Hän on pelipaikaltaan keskikenttäpelaaja. Clasie on kutsuttu Hollannin Xaviksi ja häntä on verrattu myös Andrea Pirloon.


title: Jordy Clasie

text: Clasie aloitti jalkapalloilun HFC EDO:ssa ennen siirtymistä Feyenoordiin vuonna 2000. Hän debytoi Eredivisiessä 15. elokuuta 2010 Excelsiorin paidassa Rotterdamin derbyssä Feyenoordia vastaan. Clasie palasi seuraavana vuonna Feyenoordiin ja murtautui avauskokoonpanoon.


title: Jordy Clasie

text: Clasie debytoi Alankomaiden maajoukkueessa 7. syyskuuta 2012 Turkkia vastaan. Hän oli lähellä saada paikan vuoden 2012 EM-kilpailuista, mutta putosi viimeisten joukossa. 31. toukokuuta 2014 Louis van Gaal valitsi hänet kokoonpanoon vuoden 2014 MM-kilpailuihin.


title: Terence Kongolo

text: Terence Kongolo (s. 14. helmikuuta 1994 Fribourg, Sveitsi) on alankomaalainen jalkapalloilija, joka pelasi viisi kautta Eredivisien Feyenoordissa ja siirtyi ranskalaisseura Monacon kautta Englantiin Huddersfieldin joukkueeseen. Hän on pelannut myös Alankomaiden maajoukkueessa. Hän on pelipaikaltaan keskuspuolustaja.


title: Terence Kongolo

text: Kongolo aloitti jalkapalloilun RVV Hillesluisissa ennen siirtymistä Feyenoordiin. Hän debytoi Eredivisiessä 14. huhtikuuta 2012 Excelsioria vastaan.


title: Terence Kongolo

text: Kongolo voitti Alankomaiden paidassa alle 17-vuotiaiden Euroopan-mestaruuden vuonna 2012. Hän debytoi A-maajoukkueessa 17. toukokuuta 2014 Ecuadoria vastaan. 31. toukokuuta 2014 Louis van Gaal valitsi hänet kokoonpanoon vuoden 2014 MM-kilpailuihin.


title: Revisio

text: Revisio voi tarkoittaa seuraavia:


title: Saumurin taistelu

text: Saumurin taistelu oli toisessa maailmansodassa Ranskan valtauksen viimeisiä taisteluita. Siinä Saumurin ratsuväkikoulun oppilaat taistelivat kahden päivän ajan Saksan 1. ratsuväkidivisioonan joukkoja vastaan. Saksalaisten voittoon päättynyt taistelu käytiin 18.–20. kesäkuuta 1940. Siinä kaatui 200–300 saksalaista ja 79 ranskalaista muun muassa urkuri ja säveltäjä Jehan Alain. Saksalaisten komentaja Kurt Feldt kehui puolustajien vastarintaa raportissaan. Koska taistelu käytiin marsalkka Philippe Pétainin annettua tulitaukokäskyn 17. kesäkuuta, taistelua on epävirallisesti pidetty Ranskan vastarintaliikkeen ensimmäisenä taisteluna saksalaisia joukkoja vastaan.


title: Itä-Attika

text: Itä-Attika () eli Itä-Attikan alueyksikkö (Περιφερειακή ενότητα Ανατολικής Αττικής, "Perifereiakí enótita Anatolikís Attikís") on yksi Kreikan alueyksiköistä. Se sijaitsee Attikan alueella ja sen hallinnollinen keskus on Pallíni. Alueyksikön pinta-ala on 1 513 neliökilometriä ja asukasluku 502 348 (vuonna 2011).


title: Itä-Attika

text: Alueyksikköön kuuluu sen nimen mukaisesti Attikan itäinen osa Ateenan metropolialueen itälaidalla. Alueyksikkö perustettiin vuoden 2011 alussa Kallikrates-suunnitelman myötä ja se korvasi tuolloin lakkautetun Itä-Attikan prefektuurin (Νομαρχία Ανατολικής Αττικής, "Nomarchía Anatolikís Attikís"). Prefektuuri oli osa suurempaa Attikan prefektuuria.


title: Itä-Attika

text: Alueyksikkö jakaantuu 13 kuntaan seuraavasti:


title: Länsi-Attika

text: Länsi-Attika () eli Länsi-Attikan alueyksikkö () on yksi Kreikan alueyksiköistä. Se sijaitsee Attikan alueella ja sen hallinnollinen keskus on Elefsína. Alueyksikön pinta-ala on 1 004 neliökilometriä ja asukasluku 160 927 (vuonna 2011).


title: Länsi-Attika

text: Alueyksikköön kuuluu sen nimen mukaisesti Attikan läntinen osa Ateenan metropolialueen länsipuolella. Alueyksikkö perustettiin vuoden 2011 alussa Kallikrates-suunnitelman myötä ja se korvasi tuolloin lakkautetun Länsi-Attikan prefektuurin (Νομαρχία Δυτικής Αττικής, "Nomarchía Dytikís Attikís"). Prefektuuri oli osa suurempaa Attikan prefektuuria.


title: Länsi-Attika

text: Alueyksikkö jakaantuu viiteen kuntaan seuraavasti:


title: Pireus (alueyksikkö)

text: Pireuksen alueyksikkö () on yksi Kreikan alueyksiköistä. Se sijaitsee Attikan alueella ja sen hallinnollinen keskus on Pireus. Alueyksikön pinta-ala on 50,4 neliökilometriä ja asukasluku 448 997 (vuonna 2011).


title: Pireus (alueyksikkö)

text: Alueyksikkö käsittää lounaisen osan Ateenan metropolialueesta. Se perustettiin vuoden 2011 alussa Kallikrates-suunnitelman myötä. Tuolloin aiempi Pireuksen prefektuuri lakkautettiin ja jaettiin kahteen alueyksikköön, Pireuksen alueyksikköön ja Saarten alueyksikköön.


title: Pireus (alueyksikkö)


title: Kirkon tilastollinen vuosikirja

text: Kirkon tilastollinen vuosikirja on sarjajulkaisu, jota julkaisee Kirkkohallitus. Kirja ilmestyy vuosittain ja on kaksikielinen (suomi ja ruotsi). Kirja sisältää keskeisimmät tiedot seurakuntien jäsenistä, toiminnasta, taloudesta ja henkilöstöstä. Julkaisusarjan tehtävänä on tarjota tietoa siitä, miten seurakuntien talous ja toiminta ovat kehittyneet vuosien aikana. Julkaisun kohderyhmänä ovat seurakunnat, kirkon ja yhteiskunnan päättäjät ja tutkijat. Osa tiedoista ovat aikasarjoja, jolloin mukana on historiatietoa. Osassa tiedoista on myös vertailutietona kuntakohtaista dataa Tilastokeskukselta.


title: Kirkon tilastollinen vuosikirja

text: Kirkon tilastollinen vuosikirja julkaistaan vuodesta 2013 lähtien pdf-tiedostona aihealueittain useassa erässä sitä mukaa, kun eri aihealueiden tilastot valmistuvat.


title: Familon

text: Familon Oy on patjoja, tyynyjä ja vuodevaatteita valmistava suomalainen yritys. Familon oli vuosituhannen vaihteeseen asti Espe Oy:n, sitten kesään 2014 asti Finlaysonin tuotemerkki. Tuolloin se myytiin ruotsinvirolaisen tekstiilitehtailija Peter Huntin yritykselle, joka oli tehnyt alihankintaa muun muassa Ikealle.


title: Familon

text: Familonilla on ollut valmistusta viimeksi Heinolassa, Kankaanpäässä ja Venäjällä Pietarin lähellä. Kankaanpään tehdas lakkautettiin 2015 ja Heinolan tehdas vuonna 2016, kun loputkin tuotannosta keskitettiin Viroon.


title: Familon

text: Familonin historia ulottuu vuoteen 1912, jolloin kuusi vuotta aiemmin Pohjois-Karjalasta Helsinkiin muuttanut ja siellä kauppaopiston käynyt Samuli Pajarinen perusti Valjasliike Oy:n myymään hevosvaljaita ja muita nahkatavaroita. Yhtiön nimi muutettiin vuonna 1921 Valjas- ja Nahkatavara Oy:ksi ja vuonna 1933 perustajan nimikirjainten mukaan Espe Oy:ksi.


title: Familon

text: Nahkatavarakaupasta Pajarinen laajensi toimintaa nahkateollisuuteen. Vuonna 1928 aloitti Nahkateos Oy ja vuonna 1937 Salkkuteos Oy. Helsingissä Aleksanterinkatu 13:ssa sijainnut Espen liike myi nahkaa, laukkuja, käsineitä, valjaita, solkia, heloja sekä urheilu- ja verhoilutarvikkeita.


title: Familon

text: Hevosvaljaiden kysynnän hiipuessa 1960-luvulla Espe Oy aloitti Pajarisen perheen seuraavan sukupolven myötä vaahtomuovipatjojen ja -pehmusteiden tuotannon ja sitten myös vanutuotannon, jolloin kauppayritys muuttui pääasiassa huonekalu- ja vaatetusteollisuuden tavarantoimittajaksi. Tuotemerkki Familon otettiin käyttöön vuonna 1966, ja tuotanto siirrettiin 1970-luvun loppupuolella Helsingin Lauttasaaresta Kouvolaan. Heinolassa aloitettiin patjatuotanto vuonna 1984.


title: Familon

text: Vuonna 1999 Pajarisen perhe luopui Espestä, ja omistajaksi tuli pääomasijoittaja Capman Oyj. Vuosina 2000–2014 Espe oli samaa yritystä Finlaysonin kanssa ja käytti yritysnimeä Finlayson & Co Oy. Vuonna 2014 Finlaysonin Familon-liiketoiminnan osti Peter Hunt, ja Familon Oy on nykyään osa Trading House Scandinavia AB -konsernia.


title: Euboia (alueyksikkö)

text: Euboian alueyksikkö () on yksi Kreikan alueyksiköistä. Se sijaitsee Keski-Kreikan alueella ja sen hallinnollinen keskus on Chalkída. Alueyksikön pinta-ala on 4 167 neliökilometriä ja asukasluku 210 815 (vuonna 2011).


title: Euboia (alueyksikkö)

text: Alueyksikkö kattaa Kreikan toiseksi suurimman saaren Euboian sekä eräitä lähisaaria, kuten Skýros. Hallintoalueeseen kuuluu myös 395 neliökilometrin alue Manner-Kreikan puolella. Alueyksikkö perustettiin vuoden 2011 alussa Kallikrates-suunnitelman myötä ja se korvasi tuolloin lakkautetun Euboian prefektuurin (Νομός Εύβοιας, "Nomós Évvias").


title: Euboia (alueyksikkö)

text: Alueyksikkö jakaantuu kahdeksaan kuntaan seuraavasti:


title: Evrytanía

text: Evrytanía () eli Evrytanían alueyksikkö (Περιφερειακή ενότητα Ευρυτανίας, "Perifereiakí enótita Evrytanías") on yksi Kreikan alueyksiköistä. Se sijaitsee Keski-Kreikan alueella ja sen hallinnollinen keskus on Karpenísi. Alueyksikön pinta-ala on 1 868 neliökilometriä ja asukasluku 20 081 (vuonna 2011).


title: Evrytanía

text: Alueyksikkö sijaitsee Manner-Kreikan keskiosissa. Se perustettiin vuoden 2011 alussa Kallikrates-suunnitelman myötä ja se korvasi tuolloin lakkautetun Evrytanían prefektuurin (Νομός Ευρυτανίας, "Nomós Evrytanías").


title: Evrytanía

text: Alueyksikkö jakaantuu kahteen kuntaan seuraavasti:


title: Voikosken rautatieasema

text: Voikosken rautatieasema () on lakkautettu rautatieliikennepaikka Savon radalla Voikosken kylässä Kouvolassa, entisen Valkealan kunnan alueella.


title: Voikosken rautatieasema

text: Vuohijärveen laskevan Voikosken partaalle perustettiin vuonna 1882 kimröökitehdas, josta kehittyi myöhemmin kaasutehdas. Voikoskea myöten kulkevat Mäntyharjun ja Kouvolan (vuoteen 2009 Valkealan) sekä Etelä-Savon ja Kymenlaakson maakuntien (vuoteen 1997 Mikkelin ja Kymen läänien) rajat. Woikosken tehdas sijaitsee Mäntyharjun puolella, kun taas rautatieasema ja pääosa asutuksesta ovat Kouvolan puolella. Syrjäisen sijaintinsa vuoksi Voikoski sai muun muassa oman kirkon vuonna 1937.


title: Voikosken rautatieasema

text: Asema avattiin vuonna 1889, jolloin myös Savon radan ensimmäinen osuus Kouvolasta Kuopioon otettiin käyttöön, lähelle Woikosken tehdasta. Nykyinen, järjestyksessään kolmas asemarakennus, valmistui vuonna 1919 ja asema-alueen muut ulkorakennukset viimeistään vuonna 1925.


title: Voikosken rautatieasema

text: Miehitys Voikosken asemalla lopetettiin vuonna 1977 ja tavaraliikenne 1984. Henkilöliikenteen pysähdykset lakkautettiin kesäkuussa 2002, kun Kouvolasta pohjoiseen suuntautunut taajamajunaliikenne lopetettiin. Liikennepaikka lakkautettiin kokonaisuudessaan seuraavan vuoden kesäkuussa. Osa asema-alueen rakennuksista on nykyisin yksityisomistuksessa.


title: Chalkidikí (alueyksikkö)

text: Chalkidikí () eli Chalkidikín alueyksikkö (Περιφερειακή ενότητα Χαλκιδικής, "Perifereiakí enótita Chalkidikís") on yksi Kreikan alueyksiköistä. Se sijaitsee Keski-Makedonian alueella ja sen hallinnollinen keskus on Polýgyros. Alueyksikön pinta-ala on 2 918 neliökilometriä ja asukasluku 105 908 (vuonna 2011).


title: Chalkidikí (alueyksikkö)

text: Alueyksikkö kattaa suuren osan Chalkidikín niemimaasta. Niemimaan kolmesta niemestä Kassándra ja Sithonía kuuluvat alueyksikköön, mutta Áthos ei itsehallintoalueena kuulu siihen. Alueyksikkö perustettiin vuoden 2011 alussa Kallikrates-suunnitelman myötä ja se korvasi tuolloin lakkautetun Chalkidikín prefektuurin (Νομός Χαλκιδικής, "Nomós Chalkidikís").


title: Chalkidikí (alueyksikkö)

text: Alueyksikkö jakaantuu viiteen kuntaan seuraavasti:


title: Elis (täsmennyssivu)

text: Elis voi tarkoittaa seuraavia:


title: Matthias Ginter

text: Matthias Lukas Ginter (s. 19. tammikuuta 1994 Freiburg im Breisgau, Saksa) on saksalainen jalkapalloilija, joka pelaa Bundesliigan SC Freiburgissa ja Saksan maajoukkueessa. Hän on pelipaikaltaan keskuspuolustaja.


title: Matthias Ginter

text: Ginter aloitti uransa SV Marchissa ennen siirtymistä SC Freiburgiin vuonna 2005. Hän voitti joukkueen A-nuorissa junioreiden Saksan cupin.


title: Matthias Ginter

text: Tammikuussa 2012 Ginter nostettiin Freiburgin edustusjoukkueeseen. Hän debytoi Bundesliigassa 21. tammikuuta 2012 tultuaan vaihdosta kentälle Anton Putsilan tilalle FC Augsburgia vastaan. Hän teki ottelun 1-0 -voittomaalin 88. minuutilla. Maali, joka tuli kaksi päivää Ginterin 18-vuotissyntymäpäivän jälkeen, teki Ginteristä Freiburgin nuorimman maalintekijän Bundesliigassa. Aikaisemmin ennätystä piti Dennis Aogo.


title: Matthias Ginter

text: Ginter debytoi Saksan maajoukkueessa 5. maaliskuuta 2014 ystävyysottelussa Chileä vastaan tullessaan vaihdosta kentälle Mesut Özilin tilalle. Hänestä tuli samalla 900. Saksan maajoukkueessa pelannut pelaaja. 2. kesäkuuta 2014 Joachim Löw valitsi Ginterin kokoonpanoon vuoden 2014 MM-kilpailuihin.


title: Árta (alueyksikkö)

text: Ártan alueyksikkö () on yksi Kreikan alueyksiköistä. Se sijaitsee Epeiroksen alueella ja sen hallinnollinen keskus on Árta. Alueyksikön pinta-ala on 1 662 neliökilometriä ja asukasluku 67 877 (vuonna 2011).


title: Árta (alueyksikkö)

text: Alueyksikkö sijaitsee läntisessä Manner-Kreikassa. Se perustettiin vuoden 2011 alussa Kallikrates-suunnitelman myötä ja se korvasi tuolloin lakkautetun Ártan prefektuurin (Νομός Άρτας, "Nomós Ártas").


title: Árta (alueyksikkö)

text: Alueyksikkö jakaantuu neljään kuntaan seuraavasti:


title: Ioánnina (alueyksikkö)

text: Ioánninan alueyksikkö () on yksi Kreikan alueyksiköistä. Se sijaitsee Epeiroksen alueella ja sen hallinnollinen keskus on Ioánnina. Alueyksikön pinta-ala on 4 990 neliökilometriä ja asukasluku 167 901 (vuonna 2011).


title: Ioánnina (alueyksikkö)

text: Alueyksikkö sijaitsee läntisessä Manner-Kreikassa. Se perustettiin vuoden 2011 alussa Kallikrates-suunnitelman myötä ja se korvasi tuolloin lakkautetun Ioánninan prefektuurin (Νομός Ιωαννίνων, "Nomós Ioannínon").


title: Ioánnina (alueyksikkö)

text: Alueyksikkö jakaantuu kahdeksaan kuntaan seuraavasti:


title: Préveza (alueyksikkö)

text: Prévezan alueyksikkö () on yksi Kreikan alueyksiköistä. Se sijaitsee Epeiroksen alueella ja sen hallinnollinen keskus on Préveza. Alueyksikön pinta-ala on 1 036 neliökilometriä ja asukasluku 57 491 (vuonna 2011).


title: Préveza (alueyksikkö)

text: Alueyksikkö sijaitsee läntisessä Manner-Kreikassa. Se perustettiin vuoden 2011 alussa Kallikrates-suunnitelman myötä ja se korvasi tuolloin lakkautetun Prévezan prefektuurin (Νομός Πρέβεζας, "Nomós Prévezas").


title: Préveza (alueyksikkö)

text: Alueyksikkö jakaantuu kolmeen kuntaan seuraavasti:


title: Thesprotia

text: Thesprotia () eli Thesprotian alueyksikkö (Περιφερειακή ενότητα Θεσπρωτίας, "Perifereiakí enótita Thesprotías") on yksi Kreikan alueyksiköistä. Se sijaitsee Epeiroksen alueella ja sen hallinnollinen keskus on Igoumenítsa. Alueyksikön pinta-ala on 1 515 neliökilometriä ja asukasluku 43 587 (vuonna 2011).


title: Thesprotia

text: Alueyksikkö sijaitsee läntisessä Manner-Kreikassa ja käsittää Epeiroksen luoteisosan. Se perustettiin vuoden 2011 alussa Kallikrates-suunnitelman myötä ja se korvasi tuolloin lakkautetun Thesprotian prefektuurin (Νομός Θεσπρωτίας, "Nomós Thesprotías").


title: Thesprotia


title: Thesprotia

text: Antiikin aikana Thesprotiaa asutti thesprotien heimo, joka oli yksi Epeiroksen kolmesta merkittävimmästä heimosta khaonien ja molossien ohella. Thesprotiaan luettiin usein myös Kassope ja Kassopian alue eli nykyisen Thesprotian alueyksikön lisäksi myös Prévezan alueyksikön alue. Roomalaisella kaudella Thesprotiassa sijaitsi Epeiroksen keskus Nikopolis.


title: Jiaxing

text: Jiaxing () on prefektuuritason kaupunki Kiinan Zhejiangin maakunnan pohjoisosassa. Kaupunki sijaitsee Keisarinkanavan rannalla Hangzhoun koillispuolella. Jiaxingin länsipuoella sijaitsee Huzhou ja koillispuolella se rajoittuu Shanghaihin. Kaupungissa oli vuonna 2010 1 201 900 asukasta.


title: Jiaxing

text: Jiaxing on merkittävä tekstiiliteollisuuden keskittymä ja se on yksi maailman suurimmista nahasta valmistettujen tavaroiden valmistaja. Kaupungissa on myös kemianteollisuuden ja elektroniikka-alan yrityksiä.


title: Jiaxing

text: Jiaxing on merkittävä energiantuottaja. Ensimmäinen kokonaan Kiinassa suunniteltu ydinvoimala, Qinshanin ydinvoimala ja rakenteilla oleva Fangjiashanin ydinvoimala sijaitsevat kaupungin alueella.


title: Jiaxing

text: Jiaxingissa on kaksi rautatieasemaa: Shanghai-Kunming-radan varrella sijaitseva Jiaxingin rautatieasema ja Jiaxingin eteläinen rautatieasema, joka sijaitsee Shanghain ja Hangzhoun välisen suurnopeusradan varrella.


title: Jiaxing

text: Jiaxingiin on suunniteltu (nyt ilmeisesti hyllytetyn) Shanghain ja Hangzhoun välisen maglev-junayhteyden asemaa.


title: Jiaxing

text: Jiaxingissa sijaitsevaa ilmavoimien tukikohtaa ollaan muutamassa siviilikäyttöiseksi lentoasemaksi.


title: Anita Herkman

text: Anita Herkman (s. 13. huhtikuuta 1961) on aktiiviuransa lopettanut suomalainen kestävyysjuoksija. Seuratasolla hän edusti koko kilpailu-uransa ajan Tampereen Urheilijat -38:aa. Aikuisten SM-tasolla Herkman saavutti kaikkiaan neljä mitalia; 15 kilometrin tiejuoksussa kaksi hopeaa vuosina 1991 ja 1992 sekä maratonilta hopeaa vuonna 1991 ja pronssia vuonna 1996. Virallisissa kilpailuissa hän ei ole esiintynyt vuoden 1997 jälkeen.


title: Satu Kokkonen

text: Satu Kokkonen (s. 22. tammikuuta 1980) on aktiiviuransa lopettanut suomalainen moukarinheittäjä. Seuratasolla hän edusti koko uransa ajan Varpaisjärven Virettä. Kalevan kisoista Kokkonen saavutti moukarinheiton pronssia vuonna 1996. Lisäksi hänellä on mitaleita junioreiden SM-kisoista eri ikäluokista. Virallisissa kilpailuissa hän ei ole esiintynyt vuoden 1999 jälkeen.


title: Sini Jääskeläinen

text: Sini Jääskeläinen (s. 12. helmikuuta 1978) on aktiiviuransa lopettanut suomalainen seiväshyppääjä. Seuratasolla hän edusti koko uransa ajan Hollolan Urheilijat -46:a ja hänen valmentajinaan toimivat Ensio Jokela sekä Juhani Salminen. Kalevan kisoista Jääskeläinen saavutti seiväshypyssä kolme mitalia; hopeaa vuonna 1994 sekä kaksi pronssia vuosina 1995 ja 1996. Lisäksi hän saavutti myös sisäratojen SM-kisoista kaksi pronssia seiväshpyssä ja nämä mitalit tulivat vuosina 1995 ja 1996. Aikuisten SM-mitalien lisäksi Jääskeläinen voitti mitaleita junioreiden SM-kisoissa eri ikäluokista sekä sisä- että ulkoradoilla. Virallisissa kilpailuissa hän ei ole esiintynyt vuoden 1997 jälkeen.


title: In This Life

text: In this life on Virgil Donatin neljäs studioalbumi. Se julkaistiin omakustanteena 23. heinäkuuta 2013.


title: Yellow House

text: ”Yellow House” on suomalaisen Softengine-yhtyeen kappale, joka julkaistiin yhtyeen toisena singlenä 13. kesäkuuta 2014. Ensisoittonsa kappale kuitenkin sai jo 12. kesäkuuta YleX-kanavan "Uuden musiikin aamuvuorossa", kun toimittaja Pirita Pykäläinen soitti sen ohjelmassa. Unelmien tavoittelemisesta ja niiden toteuttamisesta kertovan kappaleen on säveltänyt yhtyeen laulaja-kitaristi Topi Latukka ja sanoittanut Latukan lisäksi Henri Takala.


title: Yellow House

text: Kappaleessa kuultava riffi on koottu Topi Latukan tyttöystävän laulamista äänistä. Riffi äänitettiin alun perin kappaleen demoversiolle, mutta sittemmin se päätettiin jättää myös lopulliseen versioon.


title: Yellow House

text: Singlen julkaisupäivänä kappaleesta julkaistiin lyriikkavideo, jonka yhtye on tehnyt itse. Virallinen musiikkivideo kappaleesta julkaistaan myöhemmin.


title: Luettelo televisiosarjan Under the Dome jaksoista

text: Tämä on luettelo televisiosarjan Under the Dome jaksoista.


text: "Under the Dome" on yhdysvaltalainen scifisarja, joka perustuu Stephen Kingin romaaniin Kuvun alla ("Under the Dome"). Sarjan esitti Yhdysvalloissa CBS, joka 31. elokuuta 2015 ilmoitti peruuttaneensa sarjan päättäen sen kolmanteen tuotantokauteen. Suomessa sarjan esitti Nelonen.


title: Pauli Pirjetä

text: Pauli Johannes Pirjetä (4. huhtikuuta 1958 Alatornio – 3. marraskuuta 2015 Helsinki) oli suomalainen kilpakävelijä. Hänen seuranaan oli vuodesta 1981 lähtien Viipurin Urheilijat ja hänen valmentajanaan toimi Pentti Pirjetä. SM-kilpailuista Pirjetä saavutti uransa aikana kaikkiaan 17 mitalia. 20 kilometrin kävelyssä hän voitti hopeaa vuonna 1989 sekä kuusi pronssia vuosina 1984, 1985, 1987, 1990, 1991 ja 1996. Lisäksi Pirjetä voitti 50 kilometrin kävelyssä kaksi hopeaa vuosina 1986 ja 1997 sekä kaksi pronssia vuosina 1989 ja 1992. Sisäratojen SM-kisoista hän saavutti 5 000 metrin kävelyssä kultaa vuonna 1991, kaksi hopeaa vuosina 1988 ja 1990 sekä kolme pronssia vuosina 1992, 1993 ja 1997.


title: Pauli Pirjetä

text: Kansainvälisissä arvokilpailuissa Pirjetä edusti Suomea kertaalleen ollen mukana Helsingissä järjestettyjen vuoden 1994 EM-kisojen 20 kilometrin kävelyssä. Tuolloin hänen sijoituksensa oli 23.


title: Frédéric Cloutier

text: Frédéric Cloutier (s. 14. toukokuuta 1981 Saint-Honoré, Québec, Kanada) on italialais-kanadalainen jääkiekkomaalivahti, joka pelaa Alps Hockey Leaguen italialaisjoukkue A&O Asiagossa. Hän ei ole kovin isokokoinen, mutta paikkaa puutteensa hyvällä sijoittumisella.


title: Frédéric Cloutier

text: QMJHL-joukkue Acadie-Bathurst Titan varasi Cloutierin 84. pelaajana vuonna 1998. Hän siirtyi joukkueeseen kaudeksi 1998–1999, mutta kaudella 1999–2000 Cloutier nousi Titanin ykkösmaalivahdiksi. Kaudeksi 2000–2001 hän siirtyi sieltä Shawinigan Cataractesin joukkueeseen. Cloutierilla oli QMJHL:n paras torjuntaprosentti, josta hänet palkittiin kauden päätteeksi Jacques Plante Memorial Trophylla. Cloutier valittiin myös liigan ensimmäiseen tähdistökentälliseen.


title: Frédéric Cloutier

text: Kaudeksi 2001–2002 Cloutier siirtyi ECHL-joukkue Louisiana IceGatorsiin, jossa hän jakoi torjuntavastuun tasaisesti Marc Magliarditin kanssa. Hänet palkittiin kauden päätteeksi liigan arvokkaimpana pelaajana, parhaana maalivahtina, vuoden tulokkaana John A. Daley Trophylla sekä valittiin ensimmäiseen tähdistökentälliseen ja tulokkaiden tähdistökentälliseen. Myös kauden 2002–2003 Cloutier aloitti IceGatorsissa, mutta hän nousi kauden mittaan NHL-joukkue Minnesota Wildin organisaatioon ja teki joukkueen kanssa NHL-sopimuksen marraskuussa 2002. Cloutier pelasi AHL-joukkue Houston Aerosissa kauden aikana 12 runkosarjaottelua. Hän aloitti siellä kauden 2003–2004, jonka aikana Cloutierin pelipaikka lähinnä vaihteli Aerosin ja IceGatorsin välillä. Kauden 2004–2005 Cloutier pelasi ECHL-joukkue Pensacola Ice Pilotsissa. Hänet valittiin kauden päätteeksi liigan toiseen tähdistökentälliseen.


title: Frédéric Cloutier

text: Syksyllä 2005 Cloutier osallistui New York Islandersin harjoitusleirille, jonka päätteeksi hänet siirrettiin AHL-joukkue Bridgeport Sound Tigersiin, jossa Clouterin kausi 2005–2006 suurimmaksi osaksi eteni. Hän pelasi kauden aikana myös sarjatasoa alempana Ice Pilotsissa. Tammikuussa 2006 Islanders teki NHL-sopimuksen Clouterin kanssa, kun joukkueen maalivahtiosastolla oli loukkaantumisia. Cloutier ehti toimia vain vähän aikaa Islandersin luukkuvahtina, eikä saanut peliaikaa NHL:ssä. Kauden 2006–2007 hän pelasi lähinnä UHL-joukkue Rockford IceHogsissa. Marraskuussa 2006 Cloutier teki sopimuksen AHL-joukkue Milwaukee Admiralsin kanssa, jossa hän pelasi kauden aikana kolme ottelua.


title: Frédéric Cloutier

text: Kaudeksi 2007–2008 Cloutier siirtyi Eurooppaan ja Italian Serie A:ssa pelaavaan SV Ritten/Renoniin. Hän pelasi neljä kautta joukkueen ykksömaalivahtina ja voitti Italian Cupin vuonna 2010. Kauden 2011–2012 Cloutier aloitti kotimaassaan LNAH-joukkue Sorel-Tracy Carvena HC:n paidassa. Marraskuussa 2011 hän siirtyi Itävallan Erste Bank Eishockey Ligan Graz 99ersiin. Kauden päätteeksi Cloutier palasi LNAH-liigaan ja pelasi yhden ottelun Saint-Georges Cool FM:n paidassa. Maaliskuussa 2012 hän teki vuoden mittaisen jatkosopimuksen Grazin kanssa.


title: Frédéric Cloutier

text: Cloutier jatkoi kaudella 2013–2014 uraansa Saksan toiseksi korkeimmalla sarjatasolla DEL2:ssa ja Starbulls Rosenheimin maalinsuulla. Kesken kauden, joulukuussa 2013 hän siirtyi sieltä samassa liigassa pelaavaan Bietigheim Steelersiin. Kaudeksi 2014–2015 Cloutier siirtyi vuoden mittaisella sopimuksella Mestis-joukkue KooKoohon. Hän jakoi varsin tasaisesti joukkueen torjuntavastuun Mikko Rämön kanssa ja torjui runkosarjassa 33 ottelussa ja pudotuspeleissä yhdeksässä ottelussa. Cloutier'lla oli koko Mestiksen runkosarjan paras torjuntaprosentti (92,6 %). Hän voitti kauden päätteeksi Mestis-hopeaa. Hän kävi kauden aikana myös kahden ottelun verran lainalla SM-liigajoukkue Helsingin IFK:n luukkuvahtina joulukuussa 2014, kun Cloutier paikkasi alle 20-vuotiaiden MM-kilpailuissa pelanneen Ville Husson jättämää aukkoa. Toukokuussa 2015 hän teki vuoden mittaisen jatkosopimuksen SM-liigaan nostetun KooKoon kanssa. Cloutier jakoi kaudella 2015–2016 varsin tasaisesti joukkueen torjuntavastuun Juha Järvenpään kanssa ja pelasi 28 runkosarjaottelua torjuen kolme nollapeliä.


title: Frédéric Cloutier

text: Kaudeksi 2016–2017 Cloutier palasi Italiaan ja siirtyi kansainvälisen Alps Hockey Leaguen A&O Asiagoon.


title: Frédéric Cloutier

text: Cloutier edusti Italiaa IA-divisioonan MM-kilpailuissa vuonna 2016, jolloin hän jakoi varsin tasaisesti joukkueen torjuntavastuun Andreas Bernardin kanssa ja voitti hopeaa. Cloutier pelasi myös Pyeonchangin olympiakisojen 2018 karsinnoissa. Yhteensä hän on pelannut seitsemän A-maaottelua. Cloutier pelasi myös Kanadan maajoukkueessa 9. marraskuuta 2010 Klotenissa Sveitsiä vastaan, kun Kanada vaihtoi hänet Matt Zaban tilalle maaliin ajassa 9.55. Cloutier edusti Italiaa myös jääkiekon MM-kilpailuissa vuonna 2017. Italia kuitenkin tippui ensi kaudeksi 1. divisioonaan jäätyään viimeiseksi pääsarjassa.


title: Frédéric Cloutier

text: Cloutierilla on italialainen vaimo Miriam, jonka kanssa hän meni naimisiin Italiassa vuonna 2013. Pariskunnalla on vuonna 2014 syntynyt tytär Michelle. Cloutierilla itsellään on myös italialaiset sukujuuret, mikä helpotti häntä hankkimaan Italian kansalaisuuden uransa aikana. Cloutier puhuu äidinkielenään sekä ranskaa että englantia, mutta hän on opiskellut myös saksaa ja italiaa.


title: Frédéric Cloutier

text: Cloutierin enot Norm ja Gilles Gratton ovat entisiä NHL-jääkiekkoilijoita.


title: Vesa Piira

text: Vesa Kalervo Piira (s. 6. kesäkuuta 1974 Vaasa) on aktiiviuransa lopettanut suomalainen korkeushyppääjä. Hänen seuranaan oli vuodesta 2003 lähtien Varkauden Kenttä-Veikot ja hänen valmentajinaan toimivat Aatto Isolehto, Mikko Levola sekä Juha Isolehto. Kalevan kisoista Piira saavutti korkeushypyn pronssia vuonna 1996. Hän on kilpaillut myös veteraanien sarjoissa, joissa hänen lajinaan on korkeyshypyn lisäksi ollut heittolajien viisiottelu. Piira on saavuttanut heittolajeissa myös veteraanen SM-mitaleita. Virallissa kilpailuissa hän ei kuitenkaan ole esiintynyt vuoden 2013 jälkeen.


title: Martti Pöyhönen

text: Martti Vilho Pöyhönen (2. helmikuuta 1926 Lievestuore, Laukaa – 27. heinäkuuta 2001) oli suomalainen opettaja ja kirjailija.


title: Martti Pöyhönen

text: Pöyhönen pääsi ylioppilaaksi 1945 ja opiskeli Helsingin yliopistossa. Hän työskenteli matematiikan ja luonnontieteiden opettajana muun muassa Pieksämäellä, Savonlinnassa ja Lievestuoreella.


title: Martti Pöyhönen

text: Pöyhösen esikosteos romaani "Nuoria ihmisiä" kertoi sodanjälkeisestä opiskelijaelämästä Helsingissä. Romaanissa "Ihmekasvi" Helsingissä virkamiehenä toiminut Heikki Niemelä palaa kotiseudulleen perustaen kauppapuutarhan. Humoristinen romaani "Suvilumet" taas sijoittui 1930-luvulle ja siinä kuvattiin kartanonisäntä Jaakko Räiskäsen ja opettaja ja osuuskassanhoitaja Jussi Niemelän välistä kamppailua suomalaisella maaseutupaikkakunnalla.


title: Pekka Kettunen (poliitikko)

text: Pekka Kettunen (11. syyskuuta 1890 Rääkkylä – 28. elokuuta 1960 Joensuu) oli suomalainen piirisihteeri, sosialidemokraattien kansanedustaja ja näytelmäkirjailija.


title: Pekka Kettunen (poliitikko)

text: Kettusen vanhemmat olivat räätäli Nikodemus Kettunen ja Liisa Makkonen. Hän kävi kansakoulun ja työskenteli sitten räätälinä, konemiehenä, torpparina ja vakuutusasiamiehenä kotipitäjässään Rääkkylässä aina vuoteen 1923 saakka. Kettunen toimi Pielisjärven yleisen osuusliikkeen myymälänhoitajana Pielisjärvellä 1923–1930 ja Osuusliike Oma-Avun myymälänhoitajana Pielisensuussa 1930–1933. Kansanedustajakausiensa välissä hän oli sosialidemokraattien puhujana ja Kuopion läänin itäisen vaalipiirin piirisihteerinä 1936–1939.


title: Pekka Kettunen (poliitikko)

text: Kettunen oli sosialidemokraattien kansanedustajana vuosina 1933–1936 ja 1939–1945 edustaen Kuopion läänin itäistä vaalipiiriä. Hän oli presidentin valitsijamiehenä vuosien 1931, 1937, 1940 ja 1943 presidentinvaaleissa. Kettunen toimi myös Rääkkylän ja Pielisensuun kunnanvaltuustojen puheenjohtajana.


title: Vateva

text: Vateva oli suomalaisten vaatevalmistajien etujärjestöstä, Vaatetusteollisuuden Keskusliitosta (1958–1994) käytetty lyhennenimi. Suuri yleisö tunsi Vatevan sen vuodesta 1975 alkaen Helsingin Messukeskuksessa järjestämistä muotimessuista. Vateva-sana onkin yhä käytössä vaatetusalan tapahtumia järjestävän Muoti-Vateva Oy:n nimessä ja sen aputoiminimenä. Nykyinen teva-alan toimialajärjestö on vuonna 2015 perustettu Suomen Tekstiili & Muoti ry, jota edelsi vuonna 1994 perustettu Tekstiili- ja vaatetusteollisuus ry eli Finatex.


title: Vateva

text: Vateva tarkoitti alun perin vuonna 1953 perustettua Vaatetusteollisuuden Valtuuskuntaa, jonka nimestä Vateva-lyhenne muodostui.


title: Vateva

text: Talvisodan seurauksena jouduttiin Suomessa 1940 säännöstelemään monien kulutustavaroiden, kuten tekstiilien ja vaatetuksen jakelua. Jakelun helpottamiseksi kehotettiin toimialojen edustajia muodostamaan yhteisorganisaatioita. Huhtikuussa 1941 merkittiinkin yhdistysrekisteriin Vaatetusteollisuuden Yhdistys, jonka perustajina oli 24 yritystä.


title: Vateva

text: Sotien jälkeisen inflaation, sitä hillitsemään pyrkineen hintasäännöstelyn ja standardointipyrkimysten paineet aiheuttivat juopaa yhdistykseen kuuluneiden isojen ja pienten vaatevalmistajien välille. 19 isoa valmistajaa perusti 1947 Pukineteollisuuden Yhdistyksen ja alkuperäiseen liittoon jäi 59 jäsentä. Etujärjestötoiminnan keskittäminen tuli tarpeelliseksi muutamaa vuotta myöhemmin, ja alan viisi järjestöä saatiin mukaan muodostamaan Vaatetusteollisuuden Valtuuskuntaa (Vateva) huhtikuussa 1953.


title: Vateva

text: Viisi vuotta myöhemmin tuli ajankohtaiseksi yhä tiukempi keskittäminen, ja 1958 muodostettiin Vaatetusteollisuuden keskusliitto. Vateva-nimi jäi käyttöön myös tämän uuden keskusliiton rinnakkaisnimenä. Aiemmat itsenäiset alayhdistykset liitettiin uuteen Vatevaan tuoteryhmäkohtaisina jaostoina. 1960- ja 1970-luvuilla kansainvälistyminen ja kauppapolitiikka nousivat Vatevan toiminnassa tärkeiksi Suomen EEC- ja EFTA-sopimusten myötä vapautuneen viennin edistämiseksi. Toisaalta alan toimijoilla oli tarve suojata kotimarkkinoita liian nopean tuontitullien alentamisen aiheuttamilta häiriöiltä.


title: Vateva

text: Keskusliitto toimi aluksi Tampereella, kunnes asettui 1960-luvulla muiden toimialajärjestöjen tavoin Helsinkiin. Vaatetusteollisuuden Keskusliiton pitkäaikaiset toimitusjohtajat olivat Pauli J. Wiro (1959–1974) ja Jussi Peitsara (vuodesta 1974 eläkkeelle jäämiseensä 2000-luvulla saakka).


title: Vateva

text:
Suomen 1990-luvun alun lama ja Neuvostoliiton kanssa käydyn bilateraalikaupan äkillinen loppuminen karsivat Suomen tekstiili- ja vaatetusyrityskantaa rajusti. Konkurssien ja sulkemisten tuloksena työvoima väheni 1985–1995 noin 25 tuhannesta vajaaseen kolmannekseen, 8 000 työntekijään.
Alan yritykset järjestäytyivät 1994 uudeksi Tekstiili- ja vaatetusteollisuus ry:ksi, joka tunnettiin rinnakkaisnimellä Finatex. Vuonna 2015 yhteisjärjestöksi tuli Suomen Tekstiili & Muoti ry.


title: Vateva

text: Suomalaisten vaatevalmistajien uusien mallistojen ennakkomyyntinäyttelyt järjestettiin 1960–1970-luvuilla parempien tilojen puutteessa viikonlopputapahtumina helsinkiläisten koulujen tiloissa, kukin tuoteryhmä (miestenvaatteet, leningit, naisten takit ja lastenvaatteet) erikseen.


title: Vateva

text: Vuonna 1975 valmistunut Helsingin Messukeskus tarjosi mahdollisuuden järjestää näytökset kaksi kertaa vuodessa yhdessä paikassa. Aluksi Vateva-messuille pääsivät vain suomalaiset näytteilleasettajat, kunnes Messukeskuksen laajennuksen jälkeen 1987 tapahtuma laajeni pohjoismaiseksi Nordic Fashion Fairiksi.


title: Isis (järjestö)

text: Isis, myös ISIS ja IS ( (IS), , ’’ad-daula al-islāmiyya’’, Islamilainen valtio) tai ISIL ja Daesh on pohjoisessa Irakissa ja Syyriassa toimiva jihadistijärjestö. Isis hallitsi osia Syyriasta ja Irakista vuosina 2014–2017. Järjestö perusti 29. kesäkuuta 2014 alueelle islamilaiseen šaria-lakiin pohjautuvan kalifaatin. Järjestöä johtaa kalifiksi nimitetty Abu Bakr al-Baghdadi. Pyhää sotaa käyvän Isisin perusta on salafismissa ja wahhabismissa. Isis tunnetaan maailmalla vastustajien julmasta kohtelusta ja terrorismista. Monet maailman valtiot pyrkivät kukistamaan Isisin, koska pitävät sitä maailmanlaajuisena uhkana.


title: Isis (järjestö)

text: Aiemmin al-Qaidaan kuulunut Isis erosi al-Qaidasta helmikuussa 2014 ja julistautui ”Islamilaiseksi valtioksi” ja kalifaatiksi. Isis menetti vuosina 2016–2017 tuntuvasti alueitaan. Joulukuussa 2017 sen Irakissa ja Syyriassa valtaamat alueet oli vallattu takaisin lähes kokonaan Isisiltä.


title: Isis (järjestö)

text: Nimi Isis on lyhenne englanninkielisestä nimestä the ”Islamic State in Iraq and Syria”. Yhdysvalloissa on käytetty myös nimeä ISIL joka on lyhenne nimestä ”the Islamic State of Iraq and the Levant”. Myös Suomen Suojelupoliisi käyttää viestinnässään ISIL-lyhennettä.


title: Isis (järjestö)

text: Järjestö ilmoitti 29. kesäkuuta 2014 uudeksi nimekseen Islamilainen valtio (, lyhenne IS), mutta suomen kielessä käytetään useimmiten lyhennenimeä Isis tai ISIS. Nimitys ”Islamilainen valtio” on yleisviestinnässä hämmentävä, koska se voi johtaa käsitykseen, että on syntynyt uusi kansainvälisesti tunnustettu valtio. Nimitys johtaa harhaan myös siksi, että maailmassa on useita islamilaisia valtioita eli sellaisia valtioita, joiden poliittinen ideologia perustuu islamiin.


title: Isis (järjestö)

text:
Isis-järjestö on uhannut leikata kielen jokaiselta, joka käyttää järjestöstä julkisesti arabiankielistä lyhennenimeä
"daesh". Lyhenne muistuttaa arabian kielen sanaa "das", "polkea, astua".


title: Isis (järjestö)

text: Isisin historia alkoi vuonna 1999, kun nuori jordanialainen jihadisti Abu Mus’ab al-Zarqawi matkusti Kandahariin, Afganistaniin tapaamaan al-Qaidan johtajia. Zarqawi halusi lietsoa vallankumousta Irakin ja Syyrian alueella ja tarvitsi tarkoitukseensa rahaa ja kannattajia. Sunnimuslimi Zarqawi inhosi erityisesti shiioja. Osama bin Laden ja muut al-Qaidan johtajat eivät kutsuneet Zarqawia jäsenekseen tämän äärimmäisten näkemysten vuoksi, mutta he aloittivat silti yhteistyön.


title: Isis (järjestö)

text: Talibanin kaaduttua Afganistanissa 2001 Zarqawi pakeni ryhmänsä kanssa Irakiin ja ryhtyi rakentamaan sinne salaista verkostoaan. Zarqawin ryhmä nimeltä ”Yksijumalaisuus ja jihad” alkoi tehdä iskuja maata miehittäneitä yhdysvaltalaisjoukkoja sekä shiioja vastaan. Ryhmä hyväksyttiin al-Qaidaan vuonna 2004, ja näin siitä tuli Irakin al-Qaida. Järjestö hyökkäili Yhdysvaltain johtaman liittouman joukkoja ja irakilaisia siviilejä vastaan räjähtein, itsemurhapommituksin ja panttivankien mestaamisin. He pyrkivät painostamaan ulkomaalaisia joukkoja ja yrityksiä lähtemään Irakista, saamaan irakilaisia lopettamaan Yhdysvaltojen ja Irakin hallituksen tukemisen, sekä houkuttelemaan lisää jäseniä.


title: Isis (järjestö)

text: Zarqawi halusi kiihkeästi perustaa islamilaisen kalifaatin, mutta al-Qaidan johto toppuutteli häntä ja kehotti Zarqawia hakemaan ensin kansan tuen ja välttämään liiallisia väkivaltaisuuksia. Zarqawi oli juuri aikeissa julistaa islamilaisen valtion, kun Yhdysvallat surmasi hänet 7. kesäkuuta 2006. Irakin al-Qaida julisti islamilaisen valtion lopulta 15. lokakuuta 2006 ja toteutti näin johtajansa viimeisen toiveen. Nimelliseksi johtajakseen he nimittivät Abu Omar al-Baghdadin, joka oli siihen asti ollut jopa jihadisteille tuntematon. Järjestön todellinen johtaja oli kuitenkin Irakin al-Qaidaa Zarqawin kuoleman jälkeen johtanut Abu Ayyub al-Masri.


title: Isis (järjestö)

text:
Uuden Islamilaisen valtion suhde al-Qaidaan oli aluksi epäselvä, eikä se maininnut emojärjestöään julkisuudessa. Järjestö ilmoitti, että Irakin al-Qaidaa ei enää ollut, vaan se oli osa Islamilaista valtiota. Koska Islamilaisen valtion julistukseen ei ollut kysytty lupaa al-Qaidalta, sen johtajat olivat vihaisia ja pitivät julistusta ennenaikaisena. Al-Qaidan johto ja muut jihadistit olivat myös huolissaan siitä, että Islamilaisella valtiolla ei ollut kansan tukea tai laillista valtaa hallitsemillaan alueilla. Julkisesti al-Qaida kuitenkin tuki Islamilaisen valtion perustamista.
Islamilainen valtio otti käyttöön oman lipun tammikuussa 2007. Se on profeetta Muhammadin musta lippu, jossa on muslimien uskontunnustus ja profeetan sinetti.


title: Isis (järjestö)

text: Masri osoittautui huonoksi johtajaksi. Hän uskoi maailmanloppuun ja siihen, että Islamilainen valtio olisi ollut todellinen valtio. Islamilainen valtio aiheutti myös siviileihin ja muihin kapinallisiin kohdistuneella väkivaltaisella toiminnallaan arvostelua muiden jihadistien keskuudessa. Järjestö julkaisi maaliskuussa 2007 periaatteet, joita kaikkien Islamilaisen valtion alamaisten on noudatettava. 19 kohdan luettelo kielsi muun muassa kaiken maallisen, määräsi juutalaiset ja kristityt maksamaan suojeluveroa sekä julisti shiiat vääräuskoisiksi. Rangaistukset olivat hyvin ankaria. Samalla järjestö pyrki hoitamaan oikean valtion velvollisuuksia alueellaan, vaikka sillä ei ollutkaan hallussaan kaupunkeja.


title: Isis (järjestö)

text: Islamilainen valtio menetti kaikki hallitsemansa alueet vuoteen 2010 mennessä. Huhtikuussa Yhdysvallat surmasi järjestön kaksi ylintä johtajaa ja seuraavien kuukausien aikana surmasi tai vangitsi yli 30 lisää. Järjestö valitsi uudeksi johtajakseen Abu Bakr al-Baghdadin. Abu Bakr vakiinnutti aluksi asemansa järjestön johdossa ja alkoi sen jälkeen elvyttää romahtaneen Islamilaisen valtion toimintaa. Järjestö loi strategian, johon kuului esimerkiksi jihadistien yhdistäminen saman ohjelman alle, hallittujen alueiden ihmisten elinolojen parantaminen, sekä mediastrategia.


title: Isis (järjestö)

text: Järjestö alkoi toimia myös Syyriassa. Siellä se ajautui riitoihin paikallisen haaransa, al-Nusra-kapinallisryhmän kanssa. Huhtikuussa 2013 järjestö otti nimekseen Irakin ja Levantin islamilainen valtio (ISIS) ja ilmoitti al-Nusran olevan osa sitä. Al-Nusra vannoi kuitenkin uskollisuutta al-Qaidalle, joka alkoi vaatia Islamilaista valtiota vetäytymään Syyriasta. Helmikuussa 2014 al-Qaida katkaisi julkisesti suhteensa Islamilaiseen valtioon.


title: Isis (järjestö)

text:
Vuoden 2014 alkupuolella Isis vakiinnutti otteensa Itä-Syyriasta ja oli hankkinut jo valtavan sotakassan valloittamistaan öljykentistä, veroista ja sotasaaliista. Al-Nusran taistelijat ja ulkomaalaiset taistelijat liittyivät siihen tuhansittain. Syyrian hallitsija Bašar al-Assad oli jättänyt Isisin rauhaan, sillä se uhkasi Assadin omia vastustajia. Myöskään kansainvälinen yhteisö ei puuttunut vielä vuosina 2012–2014 Isisin kasvuun, mikä edesauttoi sen laajenemista ja vahvistumista. Esimerkiksi Ulkopoliittisen instituutin ohjelmajohtaja Mika Aaltolan mukaan Barack Obaman haluttomuus puuttua Syyriaan tuki Isisin nousua.
Yhdysvalloissa on ollut tiettyä haluttomuutta puuttua Isisin toimiin Syyriassa. Esimerkiksi arvovaltaisen, demokraatteja lähellä olevan The New York Timesin ulkomaankolumnisti Thomas Friedman on vuonna 2015 ehdotellut aseiden toimittamista Isisille ja kyseenalaistanut presidentti Trumpin toimet järjestöä vastaan Syyriassa. Tämän logiikan takana on se, että Isis taistelee Syyrian hallitusta, Iranin joukkoja, Hizbollahia ja Venäjää vastaan. Friedman vertaa Isisiä Afganistanin mujahideeneihin, joita USA tuki 1980-luvulla.


title: Isis (järjestö)

text: Kesäkuussa 2014 Isis valloitti Mosulin kaupungin ilman suurta vastarintaa ja dominoi näin Mosulista Syyrian Aleppoon ulottuvaa aluetta. Kesäkuun lopulla järjestö julisti islamilaisen kalifaatin, jonka kalifi oli järjestön johtaja Abu Bakr al-Baghdadi.


title: Isis (järjestö)

text: Isis hallitsi kesällä 2014 noin 40 000 neliökilometrin eli noin Belgian kokoista aluetta Irakissa ja Syyriassa. Isisin hallitsemalla alueella asuu arviolta 8 miljoonaa henkilöä.


title: Isis (järjestö)

text: Isis laajensi aluettaan Syyriassa merkittävästi vuonna 2013, ja valvoi vuoden 2014 puolivälissä suurta osaa Syyrian kapinallisalueista. Irakissa Isis on maahyökkäysten lisäksi tehnyt monia pommi-iskuja šiioja vastaan. Muutamasta sadasta koostuva ryhmä on kasvanut vuosien varrella melko nopeasti ja on kouluttanut monia ulkomaalaisia taistelijoiksi. Eri arvioiden mukaan Isisillä olisi ainakin 5 000 ja ehkä jopa kymmeniä tuhansia taistelijoita. Vuoden 2014 Irakin kriisissä Isis pyrki kesäkuun alussa valtaamaan Bagdadin ja saamaan Irakin valtansa alle. Isis saikin valvontaansa Karman kaupungin, taisteli Baqubassa ja toimi aivan Bagdadin laidoilla.


title: Isis (järjestö)

text: Syyskuusta 2014 lähtien Syyrian pohjoisosassa oli käynnissä Kobanên taistelu, jossa Isis piiritti ja yritti vallata Syyrian Kurdistanissa sijaitsevaa Kobanên kaupunkia. Kaupungin strateginen merkitys Isisille oli kuitenkin kyseenalainen. Neljän kuukauden taistelujen päätteeksi kurditaistelijat pakottivat Isisin vetäytymään tammikuussa. Taisteluilla oli tärkeä symbolinen merkitys kurdeille, sillä se yhdisti hajanaiset kurdiryhmät. Syrian Observatory for Human Rights -järjestö arvioi, että jopa kaksituhatta Isis-taistelijaa kaatui Kobanêssa. Samaan aikaan kun länsimaiden huomio keskittyi Kobanêen lähellä NATO-maa Turkin rajaa, Isisin joukot valtasivat lähes kokonaisuudessa Irakin Anbarin maakunnan ja etenivät Abu Ghraibiin, joka on piirikunta ja kaupunki Bagdadin maakunnan länsiosassa.


title: Isis (järjestö)

text: 15. marraskuuta 2014 Irakin hallituksen joukot valtasivat takaisin Baijin kaupungin 250 kilometriä Bagdadin pohjoispuolella, murtaen Isisin kuukausia jatkuneen saarron öljyjalostamon ympäriltä.


title: Isis (järjestö)

text: Joulukuun 2014 lopulla Irakin kurdien peshmerga-taistelijat valtasivat Isisiltä osan strategisesti merkittävää Sinjarin kaupunkia. Tammikuun lopussa Irak ilmoitti vapauttaneensa Diyalan maakunnan Isisin hallinnasta. Syyrian hallituksen joukot valtasivat Isisiltä Deir al-Zorin maakunnan alueita ja kurdijoukot valtasivat Isisiltä alueita Koillis-Syyrian Hasakassa Irakin rajan läheisyydessä.


title: Isis (järjestö)

text: Helmikuun alussa 2015 Yhdysvaltain johtama kansainvälinen liittouma oli onnistunut pysäyttämään Isisin laajenemisen. Järjestö on joutunut perääntymään osassa valtaamiaan alueita. Yhdysvaltain tietojen mukaan taisteluissa on surmattu elokuusta 2014 tammikuuhun 2015 mennessä yhteensä noin 6 000 Isisin jihadistia ja jopa puolet Isisin ylimmistä komentajista on kuollut.


title: Isis (järjestö)

text: Isis ilmoitti soluttaneensa Eurooppaan 4000 taistelijaa tammikuussa 2015.


title: Isis (järjestö)

text: Isis eteni huhtikuussa 2015 lähelle Damaskosta, ja taisteli Jarmukin pakolasileirissä palestiinalaisten kanssa.


title: Isis (järjestö)

text: 17. toukokuuta 2015 ISIS valtasi Irakin Anbarinin maakunnan pääkaupungin Ramadin.


title: Isis (järjestö)

text: 22. toukokuuta järjestö oli ottanut haltuunsa Syyriassa Palmyran kaupungin. Isisin pelättiin tuhoavan alueen arkeologisen kohteen, kuten se oli tehnyt muinaismuistoille Irakissa. Se sai haltuunsa myös viimeisen Irakin–Syyrian rajanylityspaikan Tunefissa.


title: Isis (järjestö)

text: Yli sata ihmistä kuoli, kun Isisin joukot hyökkäsivät 1. heinäkuuta 2015 useita sotilaallisia tarkastusasemia ja poliisikohteita vastaan Egyptin Siinailla. Isisin egyptiläinen haara Siinain provinssi on ilmoittanut olevansa vastuussa iskuista. Yli 60 islamistikapinallista kuoli Egyptin armeijan ilmaiskuissa ja maaoperaatioissa Pohjois-Siinailla 5. heinäkuuta 2015.


title: Isis (järjestö)

text: Libyan kansainvälisesti tunnustettu hallitus pyysi elokuussa 2015 arabimaita tekemään ilmaiskuja Isisiä vastaan Sirten rannikkokaupungissa. Yhdysvallat, Ranska, Saksa, Britannia, Italia ja Espanja tuomitsivat lausunnossaan Isisin teot Sirtessä, niiden tietojen mukaan Isis on tulittanut tiuhaan asuttuja alueita sekä terrorisoinut väestöä summittaisella väkivallalla.


title: Isis (järjestö)

text: Yhdysvallat ilmoitti surmanneensa 18. elokuuta 2015 ilmaiskussa Irakissa Isisin kakkoskomentajan Fadhil Ahmad al-Hayalin, joka tunnettiin myös nimellä Hajji Mutazz.


title: Isis (järjestö)

text: Samassa kuussa maa ilmoitti onnistuneista ilmaiskuista järjestön asevarikoihin.


title: Isis (järjestö)

text: Venäjän syyskuussa 2015 aloittamat ilmaiskut kohdistuivat myös Isisiin. Toisaalta ne hyödyttivät järjestöä, kun ne kohdistuivat enimmäkseen muihin kapinallisiin.


title: Isis (järjestö)

text: Marraskuussa 2015 kurdit valtasivat Isisiltä Yhdysvaltain ilmatuen turvin Sinjarin, jolloin Isisin huoltotie Mosulin ja Raqqan välillä katkesi. Isis menetti joulukuun lopussa Ramadin kaupungin Irakissa. Isis alensi Raqqassa olevien taistelijoidena palkkoja puolella. Syyrian hallitus käänsi sotatoimensa helmikuussa enemmän Isisiä vastaan, minkä järjestö kosti pommi-iskuin.


title: Isis (järjestö)

text: Isis kosti kärsimänsä tappiot pommi-iskuin myös Irakin ja Syyrian ulkopuolella. Isis teki vuosina 2015-2016 iskut Pariisissa, Ankarassa ja Brysselissä.


title: Isis (järjestö)

text: Venäjän ilmaiskujen avulla Syyrian armeija valtasi Palmyran takaisin Isisiltä 25. maaliskuuta 2016. Yhdysvaltalaiset surmasivat Isisin kakkosmiehen. Isis menetti huhtikuussa 2015 merkittävän huoltoreittinsä Turkkiin.


title: Isis (järjestö)

text: Huhtikuussa 2016 Isisin oli sotilasvoima alimmillaan kahteen vuoteen. Järjestöllä oli kasvavia rahoitusvaikeuksia, ja monetkaan arabinuoret eivät uskoneet Isisin voittavan.


title: Isis (järjestö)

text: Toukokuun puolivälissä 2016 Isis valvoi enää puolta niistä alueista, jotka oli aiemmin vallannut irakissa. Mutta Isis oli saanut jalansijaa hajanaisessa, sisällissodan repimässä Libyassa.


title: Isis (järjestö)

text: Kesäkuun alussa 2016 Syyrian armeija, kurdit ja muut kapinalliset olivat etenemässä kohti Isisin pääkaupunki Raqqaa. Isis oli joutunut tappiolle, mutta se oli yhä taistelukykyinen. Isis oli saarrettu Fallujassa, joka oli ollut merkittävä sunnikapinakaupunki vuodesta 2003.


title: Isis (järjestö)

text:
Isisin odotettiin puolustavan kiivaasti Mosulia ja Fallujaa. Syyrian armeija vangitsi 4. kesäkuuta
"Puskutraktorin", jättimäisen Isisin teloittajan.


title: Isis (järjestö)

text: Isisin toiseksi nimekkäin henkilö, päätiedottaja Abu Muhammed al-Adnani surmattiin Aleppossa Syyriassa elokuun lopussa 2016. Hänen surmaamisestaan ilmoittivat olevansa vastuussa sekä Yhdysvallat että Venäjä.


title: Isis (järjestö)

text: Syyrian kapinalliasrmeija FSA:n joukot valtasivat 15. lokakuuta Turkin tuella Dabiqin pikkukaupungin. Isis sanoo kaupunkia tiedotuksessaan viimeisen taistelun käymispaikaksi Muhammedin ennustuksen mukaisesti.


title: Isis (järjestö)

text: Irakin armeija, puolisotilaalliset joukot ja kurdien taistelijat hyökkäsivät Isisin valvomaan Mosuliin 17. lokakuuta 2016. Kurdien peshmergat ja Irakin erikoisjoukot etenivät kaupungin itälaidalle parissa viikossa. Yhdysvaltain ja Irakin ilmavoimat auttoivat Irakin ja kurdien maajoukkoja. Isis otti suuren määrän siviilejä ihmiskilviksi. Ankarasta vasarinnasta huolimatta Irakin asejoukot valtasivat muutamassa kuukaudessa kaupungin länsiosan. Vuoden 2017 kevättalvella Irak hyökkäsi myös Mosulin länsipuoliskossa. Ainakin tuhat Irakin sotilasta, tuhansia Isis-taistelijoita ja noin 8000 siviiliä kuoli taisteluissa. Näitä pakeni Mosulista noin 700000 siviiliä.


title: Isis (järjestö)

text: Isis sinnitteli pitkään vanhassa kaupungissa, mutta kesällä 2017 puolustus luhistui sielläkin. Lokakuussa 2017 Irak valtasi läheisen Hawijan. Koska johtajat olivat hylänneet Isis-taistelijat ja heiltä ruoka lopussa, heitä antautui sadoittain.


title: Isis (järjestö)

text: Irakin armeija valtasi Hawijan kaupungin takaisin Isisiltä – YK: kymmeniätuhansia siviilejä edelleen loukussa


title: Isis (järjestö)

text: Isisiä vastustavat Syyrian kapinalliset hyökkäsivät marraskuun alussa kohti Isisin pääkaupunkia Raqqaa. Seuraavina kuukausina kurdi- ja arabijoukot etenivät kohti Raqqaa eri puolilla. Itse Raqaan joukot saapuivat touko-kesäkuussa. Juhannuksen aikoihin Isis oli motissa myös Raqqassa, ja pääkaupunki siirretty Irakin ja Syyrian rajalle. Samaan aikaan Syyrian armeijan joukot valtasivat Isisiltä alueita. Isis menetti pahoin raunioituneen Raqqan 17. lokakuuta 2017.


title: Isis (järjestö)

text:
Syyrian ja Irakin kurdijoukot jatkoivat loka-marraskuuta hyökkäyksiään Isisin alueelle eri tahojen ilmavoimien tuella. 3. marraskuta luhistui Syyrian puolella deir Ez-Zorin ja Irakin puolella aivan rajan tuntumassa sijainnut al-Qaimin kaupunki. Tämä enteili Isisin luhistumista tai painopisteen siirtymistä Irakin ja Syyrian kalifaatista terrorismiin ja
mahdollisesti muille maailman alueille. Irakin pääministeri julisti joulukuussa 2017 sodan Isisiä vastaan päättyneeksi.


title: Isis (järjestö)

text: Isisin ideologia perustuu sunni-islamilaiseen wahhabismiin, joka painottaa Koraanin kirjaimellista tulkintaa ilman asiayhteyden huomioimista. Se syntyi Arabiassa 1700-luvulla ja on nykyisin Saudi-Arabian valtauskonto. Isis levittää wahhabilaisia tekstejä ja käyttää hallitsemissaan kouluissa saudiarabialaisia wahhabistisia kirjoja.


title: Isis (järjestö)

text: Isisin teologian tutkijan, professori Bernard Haykelin mukaan Isisin uskonnollinen ideologia perustuu kokonaisuudessaan kaikkein varhaisimpaan islamiin, missä suhteessa he ovat vielä wahhabistejakin vanhoillisempia. Wahhabisteja on hillinnyt se, että he ovat olleet muiden muslimien ympäröimiä, mutta Isis katsoo kaikkien muidenkin muslimien olevan vääräuskoisia ja kohtelee heitä sellaisina. Isisin sotadoktriinit on otettu sellaisinaan Koraanin jakeiden tulkinnoista ja profeetta Muhammadin ajan ensimmäisistä valloitussodista. Näihin varhaisiin sodan normeihin kuuluivat orjuuttaminen, ristiinnaulitsemiset, mestaukset ja vääräuskoisten alistaminen. Isis on palauttanut käyttöön tällaisia varhaisissa teksteissä säädettyjä ankaria käytäntöjä, jotka islamista katosivat myöhemmin ja joita nykyajan maltilliset muslimit eivät pidä enää oleellisina uskonnossaan.


title: Isis (järjestö)

text: Isisin johtajat ovat hyvin perehtyneitä Koraaniin sekä haditheihin ja niiden keskiaikaisiin tulkintoihin, jotka muodostavat hyvin laajan kokonaisuuden. Kalifi itse on koraanintutkimuksen tohtori. Isisin oppineet valitsevat ristiriitaisista pyhistä kirjoituksista omaan ideologiaansa ja strategiaansa sopivat, väkivallan oikeuttavat kohdat, ja he pyrkivät kiertämään rauhaan ja sopuun kehottavat kohdat. Isisin rivisotilaat sen sijaan eivät useinkaan tunne islamin pyhiä kirjoituksia kovin hyvin.


title: Isis (järjestö)

text: Isis eroaa muista jihadistisuuntauksista myös siinä, että sen ideologiassa apokalypsilla on suuri merkitys. Isis korostaa propagandassaan "päivien loppua", jossa "Rooma" marssittaa armeijansa tappiollisesti islamin armeijaa vastaan Syyrian Dabiqissa, minkä jälkeen muslimit valloittavat Istanbulin. Sen jälkeen Iranista saapunut anti-Messias Dajjal kuitenkin ahdistaa muslimiarmeijan rippeet islamin takaisin valloittamaan Jerusalemiin. Sinne profeetta Jeesus viime hetkellä saapuu johtamaan muslimit voittoon. Isis onkin valloittanut Dabiqin kaupungin ja sanoo propagandassaan nyt odottavansa siellä vihollistaan. Koska paavilla ei enää ole armeijaa, "Roomaksi" voidaan käsittää mikä tahansa vääräuskoisten armeija, kuten Yhdysvallat.


title: Isis (järjestö)

text: Siinä missä al-Qaidan tavoite on ollut uskostaan luopuneiden muslimivaltioiden ja -yhteiskuntien palauttaminen ruotuun väkivallan avulla, wahhabistit ovat perinteisesti kannattaneet vääräuskoisten surmaamista. Isisin mukaan islamistijärjestöt kuten al-Qaida ja Hamas ovat liian maltillisia. Isisin mukaan Jumalan käskyt tulee toteuttaa välittömästi eikä pitkän ajan kuluessa. Isisin ideologian mukaan kaikki maallista tai vaaleilla valittua hallintoa tukevat islamistit ovat vääräuskoisia ja ansaitsevat kuoleman.


title: Isis (järjestö)

text: Isis pyrkii perustamaan kalifaatin, jollainen muslimeilla oli vuosina 632–661. Tuolloin hallinneiden kalifien aikana islam levisi vaatimattomista lähtökohdista nykyisen Iranin kaukaisemmilta alueilta nykyisen Libyan rannikolle. Isisin tavoitteena on levittää valtaansa, ensin Jordaniaan, Palestiinaan ja Libanoniin, ja lopulta koko islamilaiseen maailmaan. Isis on ottanut kalifaatin perustamisen kirjaimellisesti, toisin kuin Egyptin Muslimiveljeskunta ja al-Qaida, joille kalifaatti on joko hengellinen idea tai vasta kaukaisen tulevaisuuden tavoite. Isisin armottoman väkivallan ja itsejulistetun kalifaatin vuoksi kaikki merkittävät jihadistiteoreetikot ovat tuominneet Isisin vääräoppiseksi. Brittiläisen islamistijohtajan Anjem Choudaryn mukaan Isis on nyt kalifaatin perustettuaan aloittanut velvollisuutenaan olevan hyökkäys jihadin ei-islamilaisiin maihin. Kalifaatti pyrkii kylvämään kauhua viholliseensa brutaaleilla teoilla, jotta voitto nopeutuisi ja konflikti päättyisi. Islamilainen laki ei hyväksy valtioiden rajoja ja sallii vain korkeintaan kymmenen vuoden pituiset rauhansopimukset. Kalifin on käytävä jihadia vähintään kerran vuodessa, tai hän on syntinen. Kalifaatin edustajan lähettäminen esimerkiksi Yhdistyneisiin kansakuntiin on islamilaisessa laissa kiellettyä, sillä Jumala on ainoa auktoriteetti.


title: Isis (järjestö)

text: Isisin salafistisen ideologian mukaan epäjumalat on tuhottava. Siksi Isis hävittää valtaamillaan alueilla islamin aikaa edeltäviä jumalankuvia kuten myös islamilaisia muistomerkkejä ja palvontapaikkoja. Isis pitää myös Muhammadin jälkeen kirjoitettua teologista kirjallisuutta islamiin kuulumattomana ja sitä saastuttavana ja hävittää siksi vanhoja kirjoja.


title: Isis (järjestö)

text: Isisin ensimmäinen johtaja on kalifiksi julistautunut Abu Bakr al-Baghdadi. Hänellä on kaksi apulaisjohtajaa, joista toinen vastaa Syyriasta ja toinen Irakista. Näiden apulaisjohtajien apuna on ainakin 12 paikallisjohtajaa, jotka raportoivat ylemmille johtajilleen. Moni paikallisjohtajista oli Saddamin aikana sotilasjohtajina, ja he hyödyntävät saamaansa sotilaskoulutusta nyt Isisin palveluksessa. Al-Baghdadin apuna on myös johtajistoneuvosto, jonka jäsenillä on pääsy itse kalifin luo. Nämä neuvonantajat käsittelevät uskonnollisia kiistoja, määräävät teloituksista ja valvovat Isisin oppien toteutumista sen hallitsemilla alueilla.


title: Isis (järjestö)

text: Joidenkin tietojen mukaan al-Baghdadi loukkaantui vakavasti ilmahyökkäyksessä maaliskuussa 2015, ja hänen tilalleen johtajaksi tuli Abu Alaa al-Afri. Irakin puolustusministeriön mukaan al-Afri kuoli ilmaiskussa toukokuussa 2015.


title: Isis (järjestö)

text: Isis on luonut hallintoalueelleen tehokkaasti järjestetyn siviilihallinnon, joka hoitaa tavalliset valtion tehtävät.


title: Isis (järjestö)

text: CIA:n syksyllä 2014 esittämän arvion mukaan Isisin taistelijoiden määrä on 20 000 − 31 500. Tuoreemman tiedon mukaan arvio saattaa olla liian matala ja Isisin taistelijoiden määrä on luultavasti vähintään 50 000 taistelijaa. Isisin riveihin liittyvät taistelijat vannovat valan kalifille. Isisistä "eroaminen" tai karkaaminen ja kotiinpaluun suunnitteleminen rikkoo tätä valaa ja saattaa johtaa teloitukseen. Monet Isikseen lähteneet ovat jääneet järjestön "vangeiksi", sillä eivät voi enää lähteä sen joukoista.


title: Isis (järjestö)

text: Vuonna 2014 YK:n raportin mukaan ainakin 15 000 ihmistä on matkustanut muista maista taistelemaan islamistien joukoissa Syyriassa ja Irakissa. Ulkomaisia taistelijoita on vuoden 2010 jälkeen matkustanut sotimaan yhtä paljon kuin edeltävinä 20 vuotena yhteensä. Vuonna 2015 tehdyn raportin mukaan eri islamistiryhmiin Syyriassa ja Irakissa oli liittynyt jo 25 000 ulkomaalaista.


title: Isis (järjestö)

text: Washington Postin haastattelemien nimettöminä pysytelleiden Yhdysvaltain tiedusteluasiantuntijoiden mukaan Syyriaan matkustaa joka kuukausi noin tuhat ihmistä taistelemaan eri ryhmittymien riveissä. Yhdysvaltain tiedusteluelinten arvion mukaan yli 16 000 vapaaehtoista taistelijaa on matkustanut alueelle 80 maasta. Suurin osa tulijoista on Lähi-idästä ja Pohjois-Afrikasta. Suurin vapaaehtoisjoukko on tullut Tunisiasta, noin 3 000 taistelijaa. Euroopasta on lähtenyt noin 2 000 ihmistä ja Yhdysvalloista runsas sata. Ruotsin turvallisuuspoliisi Säpon marraskuussa 2014 julkaisemien tietojen mukaan jopa 300 Ruotsin kansalaista saattaa taistella Isisin joukoissa, varmoja tapauksia on sata ja varmistamattomia 150.


title: Isis (järjestö)

text:
Elokuussa 2014 suojelupoliisi arvioi että yli neljäkymmentä henkilöä oli lähtenyt Suomesta Syyriaan sota-alueelle. Selvästi eniten lähtijöitä oli mennyt Isis-terroristijärjestön riveihin. 75 prosentilla lähtijöistä oli Suomen kansalaisuus, lähtijöillä oli kuusitoista erilaista etnistä taustaa ja heidän ikänsä oli vaihdellut 18−50 vuoden välillä. Vähän yli parikymppiset muodostavat suurimman ryhmän. Noin 20–30 % lähtijöistä on naisia. Suojelupoliisin helmikuussa 2015 julkaisemien tietojen mukaan konfliktialueelle matkustaneita oli jo yli 60. Maaliskuussa 2016 Suomesta oli ulkoministeri Timo Soinin mukaan lähtenyt noin 100 taistelijaa Irakiin ja Syyriaan Isis-terroristijärjestön riveihin. Heistä noin 20 oli kuollut. Huhtikuussa 2018 luku oli 80, joista noin 20 naisia. Lähteneet edustavat 18 eri etnistä taustaa. Mukana on myös lapsia ja kokonaisia perheitä. Suomesta lähteneet naiset ovat synnyttäneet Isiksen alueilla toistakymmentä lasta. Heidän lisäkseen noin 30 lasta on matkustanut alueelle vanhempiensa mukana. Naiset tuottavat myös propagandaa ja rekrytoivat muita naisia. Helsingin ja Tampereen yliopiston tekemän yhteistutkimuksen mukaan keskeisiä syitä lähteä konfliktialueelle ovat kokemukset vihamielisyydestä muslimeja kohtaan ja näkemykset maailmanpolitiikasta.
Taistelualueille lähteneistä on Suojelupoliisin arvion mukaan palannut Suomeen noin 20. Suojelupoliisi myös ennakoi osan lähteneistä naisista palaavan lapsineen Suomeen. Se synnyttää uuden turvallisuuspulman, sillä radikalisoituneiden vanhempien voidaan odottaa kasvattavan lapsiaan islamistisen ideologian mukaisesti. Poliisin tiedossa on, että hyvin pieniä lapsia on kasvatettu kannattamaan terroristijärjestön ideologiaa, koulutettu aseellisesti, jopa pistetty toimeenpanemaan fyysisiä rangaistuksia.


title: Isis (järjestö)

text: Isis valvoo tarkasti kalifaatin elämää ja pitää kovaa kuria. Se vakoilee ihmistä urkkijaverkon ja kameroiden avulla.


title: Isis (järjestö)

text: Isisin tiedusteluyksikkönä toimii Emni.


title: Isis (järjestö)

text: Isis julkaisi helmikuussa 2015 sadistisen videon, jossa siepattu jordanialainen hävittäjälentäjä poltetaan elävältä. Tämän seurauksena tuhannet ihmiset marssivat Jordaniassa Isisiä vastaan. Jordania käynnisti pian rajut ilmapommitukset Isisiä vastaan ja sanoi, että kostoisku on vasta alussa. Jopa terroristiverkosto al-Qaidan toimintaa inspiroinut jordanialainen jihadistisaarnaaja Abu Mohammad al-Maqdisi totesi, ettei "mikään uskonto hyväksy" Isisin julmuuksia.


title: Isis (järjestö)

text: Lokakuussa 2014 uutisoitiin että Isis on käyttänyt kloorikaasua Irakin armeijaa vastaan. Washington Post -lehden mukaan tiedon olivat vahvistaneet irakilaissotilaita hoitaneet lääkärit sekä Irakin turvallisuusministeriön virkamies. Yhdysvallat ilmoitti tutkivansa asiaa.


title: Isis (järjestö)

text: Irakin Kurdistanin edustajat tiedottivat lokakuussa 2015, että Isis olisi käyttänyt kranaatti-iskuissaan sinappikaasua Pohjois-Irakin peshmergataistelijoita vastaan elokuussa 2015 käydyissä yhteenotoissa. Uutisen mukaan kemiallisen aseen käyttö olisi varmennettu haavoittuneista taistelijoista otetuilla verikokeilla.


title: Isis (järjestö)

text: Valtaamillaan alueilla Isis pitää tiukkaa šaria-lain mukaista kuria ja tunkeutuu ihmisten koteihin tarkistamaan, että siellä eletään islamin periaatteiden mukaan. Järjestö kohtelee vastustajiaan ankarasti, surmaa, vangitsee, kiduttaa, kiristää suojelurahaa ja nöyryyttää. Isis ilmoittaa luovansa oikeamielisen islamilaisen valtion, joka on parempi kuin aiemmat valtiot. Määräyksiä toimeenpanee Isisin "moraalipoliisi", joka on määrännyt ruoskimisia ja amputaatioita muun muassa sellaisista rikoksista kuin tupakointi tai varkaus. Varkailta on katkaistu käsiä ja tupakoijilta sormia. YK:n raportin mukaan kolmetoista teinipoikaa on tuomittu kuolemaan jalkapallo-ottelun seuraamisesta. Miehiä on ruoskittu julkisilla paikoilla, tapauksissa joissa he ovat esiintyneet naisten kanssa, joiden pukeutumista Isis on pitänyt sopimattomana. Miehiä on myös ruoskittu perjantairukousten laiminlyönnistä ja kaupankäynnistä rukoushetkien aikana. Lapsia on painostettu ilmiantamaan vanhempiaan ja naisia on teloitettu tapauksissa, joissa he ovat olleet yhteyksissä miehiin, joita Isis ei hyväksy. Lapsia on myös altistettu seuraamaan julkisia teloituksia ja silpomisia toreilla.


title: Isis (järjestö)

text: YK:n raportin "Terrorin säännöt - elämää Isiksen vallan alla Syyriassa" mukaan Isis on syyllistynyt massiivisiin sotarikoksiin ja rikoksiin ihmisyyttä vastaan Syyriassa. Raportin mukaan Isis syyllistyy muun muassa verilöylyihin, teloituksiin ja seksiorjuutukseen. Naisia myös saatetaan raskaaksi vastoin heidän tahtoaan. Isis on mestannut, ampunut tai kivittänyt miehiä, naisia ja lapsia julkisilla paikoilla kaupungeissa ja kylissä kautta Koillis-Syyrian. Miesten runneltuja ruumiita on usein asetettu näytteille varoitukseksi muille siitä, mitä seuraa, jos ei alistu Isisin valtaan. Teloituksista on kerrottu Aleppon, Raqqan, Idlibin, Hasakan ja Deir ez-Zorin maakunnissa. Isis teloitti ensimmäisen vuotensa aikana Syyriassa kaikkiaan 3 027 ihmistä, lähes 1 800 heistä oli siviilejä, ja 74 järjestön Syyriassa kuolemaan tuomitsemista oli lapsia. Monien teloitettujen syytteiksi on kirjattu jumalanpilkka tai vakoilu, tuomioita on kuitenkin jaettu myös šiia-muslimeille sekä sodomiasta tai noituudesta syytetyille. Kaksi alaikäistä poikaa tuomittiin kuolemaan, koska he olivat syöneet ramadanin paaston aikana "ilman uskonnollista oikeutusta". YK:n raportin mukaan jihadistit ovat teloittaneet jopa kehitysvammaisia lapsia. Irakista ei ole luotettavia lukuja, mutta Isisin uskotaan surmanneen tuhansia irakilaisia, muun muassa 1 700 šiiataistelijaa Camp Speicherin joukkomurhassa Tikritissä.


title: Isis (järjestö)

text: Isis pakottaa hallitsemiensa alueiden ihmiset kuolemanrangaistuksen, kidutuksen tai silpomisen uhalla tunnustamaan islamilaisia uskon opinkappaleita, ja elämään järjestön sunnalaisen šaria-lain tulkinnan mukaisesti. Se harjoittaa väkivaltaa erityisesti šiia-muslimeja, Assyrian alkuperäiskansoja, kaldealaisia, Syyrian ja Armenian kristittyjä, jesidejä, druuseja, šabakkeja ja mandelaisia kohtaan.


title: Isis (järjestö)

text: Amnesty Internationalin mukaan Isis on syyllistynyt etnisten ja uskonnollisten vähemmistöjen etniseen puhdistukseen Pohjois-Irakissa "historiallisessa mittakaavassa". Erikoisraportissaan Amnesty kuvaa miten Isis on "systemaattisesti ottanut kohteekseen muut kuin arabi- ja sunnimuslimiyhteisöt, tappaen ja kaapaten satoja, mahdollisesti tuhansia, ja on pakottanut yli 830 000 ihmistä lähtemään alueilta jotka se oli vallannut 10. kesäkuuta 2014 mennessä". Näitä ihmisryhmiä ovat Assyrian kristityt, turkmeeni-šiiat, šabakit, jesidit, kakait, ja Sabean mandealaiset, jotka ovat eläneet yhdessä vuosisatoja Nineveh'n provinssissa. Suuria osia kyseisistä alueista on nyt Isisin hallinnassa.


title: Isis (järjestö)

text: Isis vainoaa myös seksuaalivähemmistöjä ja homoseksuaalisista teoista kiinni saatuja ja epäiltyjä miehiä on heitetty erityisesti korkeiden rakennusten katoilta ja sen jälkeen kivitetty. Tapahtumista on julkaistu verkossa videoita.


title: Isis (järjestö)

text: Isis on käynnistänyt vainokampanjan Irakin jesidivähemmistöä vastaan. Järjestö on tappanut ja siepannut tuhansia jesidejä sekä piirittänyt satoja jesidiperheitä. Elokuussa 2014 jopa 50 000 jesidin kerrottiin paenneen jihadistien hyökkäystä. He joutuivat asumaan luolissa ja metsästämään eläimiä henkensä pitimiksi. YK:n ihmisoikeusasioista vastaavan apulaispääsihteeri Ivan Šimonovićin mukaan toimet saattavat täyttää kansanmurhan yrityksen tunnusmerkit.


title: Isis (järjestö)

text: Mosulin kristityille Isis tarjosi joko kääntymistä, suojelurahaa vastaavan korvauksen maksua, poistumista kaupungista tai viime kädessä kuolemaa. Isis tuhosi valloittamaltaan alueilta kristittyjen pyhäkköjä muun muassa räjäyttämällä.


title: Isis (järjestö)

text: Helmikuussa 2015 Isis surmasi mestaamalla 21 egyptiläistä koptikristittyä Libyassa. Samoihin aikoihin Isis sieppasi 220 assyrialaista kristittyä Hasakan maakunnassa Koillis-Syyriassa. Se vapautti 19 siepattua lunnaita vastaan seuraavalla viikolla. Syrian Observatory for Human Rights -järjestön mukaan Isis on vallannut kymmenen kristittyä kylää Hasakan alueelta. Lähes 5 000 ihmistä on paennut alueelta kurdien tai Syyrian hallituksen hallitsemille alueille.


title: Isis (järjestö)

text: Huhtikuussa 2015 julkaistulla videolla näytetään 30 Etiopian kristityn teloitus Libyan Fazzanissa järjestön hallitsemalla alueella. Videolla on myös kuvaus kristinuskon eri haaroista ja kuvamateriaalia useiden kirkkojen, alttarien ja taideteosten tuhoamisesta tuntemattomissa paikoissa.


title: Isis (järjestö)

text: Paavi Franciscus totesi heinäkuussa 2015, että Lähi-idässä on meneillään kristittyjen kansanmurha, ja vaati välitöntä loppua kristittyjen vainolle. Hän on aiemmin ilmaissut huolta kristittyjen tilanteesta varsinkin Isisin valloittamilla alueilla. Vuonna 2014 paavi vetosi yhdessä Konstantinopolin patriarkan Bartolomeoksen kanssa Lähi-idän kristittyjen ja muiden vähemmistöjen suojelemisen puolesta.


title: Isis (järjestö)

text: Syyriassa toimivan ihmisoikeusjärjestö Syrian Observatory for Human Rightsin mukaan Isis myy vangiksi ottamiaan naisia ja tyttöjä sotasaaliina orjiksi. Järjestön elokuussa 2014 julkistamien tietojen mukaan Isis on kuljettanut Irakista vähintään 300 vangittua naista Syyriaan. Suurin osa heistä on kuulunut jesidien uskonlahkoon. Naisten sanotaan kääntyneen islamiin, jolloin he voivat mennä naimisiin Isis-taistelijoiden kanssa. Naiset joko jaetaan taistelijoille tai heidät myydään tuhannen dollarin eli noin 760 euron hintaan. Nuorimmat heistä ovat olleet 14-vuotiaita. YK:n ihmisoikeuskomissaari Navi Pillay sanoo Irakissa tapahtuneen systemaattisia raiskauksia ja ihmisten orjuuttamista.


title: Isis (järjestö)

text: Jopa 13-vuotiaita tyttöjä on otettu pois perheidensä luota julmuuksien, seksuaalisen väkivallan ja raiskauksien kohteeksi.


title: Isis (järjestö)

text: Isisin lehdessä Dabiq on esitetty teologiset perustelut vankien ottamiselle vaimoiksi tai seksiorjiksi. "Vangitsemisen jälkeen naiset ja lapset jaettiin Sindžarin valtaukseen osallistuneille taistelijoille, sen jälkeen kun viidennes oli otettu khums-verona Islamilaiselle valtiolle." "Vääräuskoisten (kuffār) perheiden orjuutus ja naisten otto seksiorjiksi on šariassa hyvin vakiintunut käytäntö, ja joka tämän kieltää tai sitä pilkkaa, hän syyllistyy Koraanin ja Profeetan sanelun pilkkaan."


title: Isis (järjestö)

text: Lokakuun 2014 lopulla löydettiin Isisin jäljiltä 150 ihmisen joukkohauta Ramadin kaupungista ja sekä 70 ihmisen joukkohauta Hitin kaupungista. Surmatut ovat sunneja ja kuuluvat kaikki Albu Nimr -heimoon. Myös Isis-jihadistit ovat sunneja. Kyseisen heimon jäsenet ovat kuuluneet Isisin vastustajiin. Tapetut olivat enimmäkseen poliiseja tai kuuluivat Isisiä vastaan taistelevaan Sahwa-ryhmittymään.


title: Isis (järjestö)

text: Yhdysvaltalainen SITE Intelligence Group on julkaissut kolme videota, joissa Isis teloittaa yhdysvaltalaiset James Foleyn 19. elokuuta 2014 ja Steven Sotloffin 2. syyskuuta 2014 sekä brittiläisen avustustyöntekijä David Cawthorne Hainesin 13. syyskuuta 2014. Isisin taistelijat pahoinpitelivät ja kiduttivat toimittaja James Foleyta jopa kuukausia ennen kuin tämä mestattiin. Foleyn vankitoverien kertoman mukaan Foley joutui silmätikuksi amerikkalaisuutensa takia. Vangit puettiin oranssiin asuun, jolla matkittiin Yhdysvaltain vankina olleiden al-Qaida-epäiltyjen asuja Guantanamossa. Foleyta roikotettiin pitkiä aikoja pää alaspäin nilkoista sidottuna. Häntä hakattiin ja hänen annettiin nähdä nälkää, lisäksi häntä vesikidutettiin eli aiheutettiin hukkumisen tunne kaatamalla vettä hänen päänsä päälle. Foley joutui myös kokemaan valeteloituksia. Länsimaalaisten lisäksi Isis on lokakuuhun 2014 mennessä teloittanut ainakin 17 irakilaista toimittajaa.


title: Isis (järjestö)

text:
Isisin englanninkielisillä videoilla esiintyväksi teloittajaksi on tunnistettu brittiläinen Mohammed Emwazi, josta mediassa käytetään nimeä "Jihadi John". Brittiaksentilla Isisin teloitusvideoissa englantia puhuva Jihadi John herätti mediassa paljon huomiota.
Emwazi ehti ennen tunnistustaan teloittaa toimittajat James Foleyn ja Steven Sotloffin sekä brittiläisen avustustyöntekijä David Hainesin.
Tämän jälkeen on julkaistu video avustustyöntekijä Alan Henningin mestauksesta, sekä video jossa mestataan 21 syyrialaista sotilasta ja jossa Emwazi seisoo pidellen avustustyöntekijä Peter Kassigin irrotettua päätä. Myöhemmin on julkaistu teloitusvideo japanilaisen toimittaja Kenji Goton ja sotilasurakoitsija Haruna Yukawan mestaamisesta.


title: Isis (järjestö)

text: Tammikuussa 2015 julkaistiin video, jossa nuori poika ampuu kaksi miestä, joiden syytetään olevan venäläisiä vakoojia.


title: Isis (järjestö)

text: Maaliskuun 2015 videossa toinen poika ampuu Israelin vakoojaksi syytetyn miehen. Luokkatoverit ovat tunnistaneet pojan olevan kotoisin Toulousesta ja hänen uskotaan olevan 12-vuotias. Videolla esiintynyt mies, joka uhkaa juutalaisia ranskaksi, on tunnistettu epävirallisesti Sabri Essidiksi, joka on seitsemän ihmistä Etelä-Ranskassa 2012 surmanneen jihadistin Mohamed Merahin yhteistyökumppani. Pojan uskotaan olevan hänen poikapuolensa.


title: Isis (järjestö)

text: Isis käyttää lapsisotilaita osana joukkojaan. Lapsisotilaille järjestetään harjoitusleirejä, joissa lapset ovat olleet joissain tapauksissa kuukauden verran eristyksissä. Heille opetetaan väkivaltaa kaihtamattomia Islamin tulkintoja ja aseiden ja räjähdeliivien käyttöä.


title: Isis (järjestö)

text: Isis julkaisi 4. heinäkuuta 2015 miehitetyssä Palmyran kaupungissa kuvatun videon, jossa teloitetaan 25 järjestön vangiksi jäänyttä henkilöä. Teloittajat ovat lapsisotilaita. Teloitukset tapahtuvat historiallisessa amfiteatterissa satojen katsojien ympäröimänä.


title: Isis (järjestö)

text: Isiksen riveihin liittyvät taistelijat vannovat valan, jonka rikkominen merkitsee tottelemattomuutta kalifia kohtaan. Rangaistuksena voi olla kuolema. Isis uhkaa surmata taistelijansa, jos nämä jättävät taistelukentät palatakseen kotiin. Lokakuussa 2014 uutisoitiin että Syyriassa ja Irakissa on kymmeniä järjestöön liittyneitä taistelijoita, jotka haluaisivat palata Britanniaan, mutta ovat käytännössä Isiksen vankeina.


title: Isis (järjestö)

text: Marras-joulukuussa 2014 Isisin raportoitiin tappaneen 116 omaa ulkomaista taistelijaansa, koska nämä halusivat palata koteihinsa.


title: Isis (järjestö)

text: Syyrian Al-Mayadeenissa toimivan ihmisoikeusaktivistin mukaan Isisin johto on antanut määräyksen, jonka mukaan HIV-positiiviset taistelijat pakotetaan itsemurhapommittajiksi. Sairastuneita kerrottiin elokuussa 2015 olevan ainakin 16. Tartunnat ovat herättäneet paniikkia Isis-taistelijoiden parissa.


title: Isis (järjestö)

text: Isis pitää islamia edeltävää kulttuuriperintöä epäjumalanpalvontana ja siitä syystä tuhoaa arvokkaita muinaismuistoja hallitsemillaan alueilla. Vuoden 2015 alussa Isis on tuhonnut Mosulin museon esineistöä sekä Irakin hallituksen ja paikallisten asukkaiden kertoman mukaan Nimrudin ja Hatran rauniokaupunkeja Pohjois-Irakissa. Isis tuhoaa ne suuret muinaismuistot, joita ei voi kaivaa ylös, ja myy pienemmät laittomilla taidemarkkinoilla. Satelliittikuvien perusteella Isis kerää muinaisesineitä myös kaivamalla niitä itse maasta.


title: Isis (järjestö)

text: Isis valtasi elokuussa 2015 al-Qarytainin kaupungin, jossa sijainneen 400-luvulta peräisin olleen Pyhän Elianin luostarin se tuhosi raivaustraktoreilla.


title: Isis (järjestö)

text: Isisiin ja sen edeltäjiin on viitattu usein nimellä Irakin Al-Qaida. Alkujaan Al-Qaida-kytkentäistä Isisiä edelsivät ja sitä tukevat monet yksittäiset taistelevat sunniryhmät. Irakin Al-Qaida erotti helmikuussa 2014 Isisin, koska se vastoin Al-Qaidan johdon määräystä yritti liittää itseensä paikallisen Al-Qaidan järjestön Al-Nusran rintaman.


title: Isis (järjestö)

text: Isis kilpailee Al-Qaidan kanssa jihadistimaailman johdosta. Se on Al-Qaidaa aktiivisempi, raaempi ja jyrkempi järjestö, joka pyrkii maailmanlaajuiseen pyhään sotaan ja vastustaa erityisesti Yhdysvaltoja ja sen yhteiskuntaa. Yhdysvallat alkoi toimia Irakissa kesällä 2014 Isisiä vastaan.